Lifan-Z/Chinese-poetries-txt huggingface dataset:
四海桐江陆使君，阿咸诗律更通神。时无势力能推毂，独使文章老斲轮。万卷诗书堪遗子，千岩风月未全贫。青鞋布袜云门路，鸡黍容吾叩主人。
秋来大火太焚如，恼得天公痛扫除。两夕檐声撼江海，一番凉意洗郊墟。眼明还我诗书乐，骨醒从渠枕簟疏。明日快晴应更好，莫妨千里荐嘉蔬。
书家千载得阳冰，想像规模亦眼明。心手相忘容力到，风姿迥出自天成。屠龙绝技常难售，画虎何人浪自名。良苦穷途说奇字，谁能载酒似西京。
五更风雨洗骄阳，满耳秋声撼我床。梦里忽知身化羽，觉来新免汗翻浆。可怜团扇辞人去，便有寒虫语夜长。老大幸谙时节惯，可能随世作炎凉。
壁字尘埃四十年，满堂还喜会群贤。是非不用论今昨，礼乐从知有后先。酒外山川如动色，诗成金石迭相宣。分阳令尹强人意，乡饮彬彬更可传。
偶然姓字齿乡评，若误旁人问弟兄。五斗还来作邻社，一杯真此定宗盟。公怀荦荦英雄事，我独区区丘壑情。便看蛟龙擘云起，何由鸿雁作行鸣。
潇潇雨作对床声，小语灯前睡不成。诗礼一庭真自乐，江山千里若为情。远来正觉亲颜喜，别去其如心事惊。孟氏小园能办否，径须归共白鸥盟。
天心应喜一阳来，万里寒阴晓自开。消息早传从嶰竹，发生先合到江梅。遥瞻双阙呈云瑞，正想三宫舞寿杯。草木微情共时节，思亲南望独徘徊。
不用文章作序棋，由来人事亦天时。且须竹叶千钟渌，莫问菱花两鬓丝。社燕秋鸿无旧影，晓猿夜鹤有余悲。春来只被奚奴笑，春日吴中更几诗。
烟雨平湖短棹归，清秋休作楚词悲。关心千里莼鲈兴，转眼一年橘柚时。好景何妨闲处得，胜怀应少俗人知。相过拊掌有奇事，添得锦囊无数诗。
百里平湖一夜舟，跂予东望渺离愁。可能无意山阴雪，空复相思楚泽秋。宣室待君今即召，草堂移我欲归休。诗来已拜千金诺，得得开帆莫转头。
归梦千岩万壑东，起寻蓑笠唤渔童。尘忙怜我三年久，拨置期君一笑同。只恐令严诗债急，不愁夜短酒杯空。相携更得王文度，此段风流尽未穷。
如椽老笔健文章，枉对槐间雁鹜行。只共低头了官事，忽惊举手劝离觞。百年可落尘埃梦，一瓣曾薰知见香。珍重平生安乐法，穷通何地不徜徉。
浪复辞家客凤城，小楼春昼写兰亭。从教佩印荣苏子，岂为鉏金动管宁。尚有故人同一笑，何妨时俗忌偏醒。君知濯濯东风柳，早晚飞花变绿萍。
连阴漠漠锁春寒，闲检新年历日看。节里人言太幽独，床头书喜报平安。山林决计应宜早，藜苋谋生未苦难。归对妻孥真大笑，鲇鱼元不解缘竿。
平生画餠复炊沙，空有饥肠不受嗟。多谢殷勤饷时节，顿忘憔悴客京华。卖书未卜来同往，厚意何时报有加。为说痴人不堪饱，更思春酌对檐花。
羊裘箬笠惯烟沙，强走尘埃合自嗟。幸有蠹鱼供老丑，何劳汗马战纷华。情亲过我谈无底，语妙多君点不加。晴日西湖重载酒，梅梢应及未飘花。
雄心八骏骋流沙，猛气千人废咄嗟。总有画图堪叹息，应无大药驻容华。田园终胜为形役，餐饭聊须努力加。此语非君谁举似，夜阑清坐落灯花。
脱身兵火欲何之，不料兹焉过所期。轩槛如僧萦橘柚，乡关似梦识蒿藜。弟兄朋友谈平昔，盗贼羌戎问几时。共约更明王道正，或能一语到天墀。
不怪年来万事非，聊须把酒赋新诗。乾坤正自无今昔，草木何妨有变衰。白发我甘投老去，红颜君惜卧春时。古人不朽终何事，此段工夫可浪施。
拂拭瑶琴听我歌，汤汤三叹又峩峩。了知世道从来久，长觉人心苦太多。便踏早朝陪凤辇，更忧春梦隔鲸波。此生付与天公竟，铁杵成针取次磨。
晚矣归来悟昨非，喜君先我和陶诗。何嫌潦倒心长在，故想呻吟气不衰。春日鶑啼花发处，秋空云静月明时。个中差胜长安客，俯仰无宁似戚施。
闲中笔墨故相宜，遣兴由来不厌诗。日仰慈颜长自爱，年方强仕莫言衰。新来定得安心法，此事还胜未病时。肯共切磋须我辈，独无琼玖报先施。
不向衡门把一杯，山中话别且徘徊。岚侵征帽晨疑雨，叶拥寒炉夜拨灰。路入西州空马策，诗寻东阁正官第。感君得得同来意，回首行台檄屡催。
远道勤君屐齿迂，寄声从此问何如。归鸿不与斜阳尽，离恨还将落叶书。吏横要须先缚虎，民劳切记莫惊鱼。扶藜目送双旌发，愁绝谁怜涧上居。
风帆晓影动行装，月淡芙蕖浦溆香。正想双亲开色笑，不须千里叹凄凉。随行书卷生涯在，省事官曹气味长。便为君山问今古，一樽清啸满江乡。
溪阁小亭乐有余，分携万里意何如。却怜倦鸟投林后，尚及栖鸾振翼初。发白相看无可奈，眼青如旧未应疏。熟闻阳羡佳山水，会许扁舟问所居。
一麾遥驻水云间，闻说铃斋尽日闲。蝗似九江那敢近，珠于合浦定先还。天人影响从千古，贤哲功名正一斑。且续醉翁丰乐记，莫将风月负君山。
千顷东湖风月中，去年厌看藕花红。可惊云水将身远，不得琴书与子同。四海人才尊一老，百年门户到三公。传家报国诸君事，心地勤收汗马功。
日把文书揖上官，恐将心事负儒冠。尘埃日月忙中度，学问工夫实处难。鶑谷已成经岁别，鹪巢且向一枝安。绝怜对眼江南北，不得君山并马看。
野桥高竹转修篱，问讯东风步屧随。雨过天清水声急，山长云白鸟飞迟。从来丘壑多幽兴，随分风流到小诗。一榻烟霞须早计，莫教容易鬓成丝。
心情老懒漫为官，世路羊肠步步难。存我天真师栎社，从渠官达梦槐安。昼眠竹簟风吹醒，夜钓羊裘雪洒干。归去元龙湖海士，白鸥盟在不应寒。
赋归堂上忆春山，点笔题诗傍石栏。老子如今已陈迹，故人谁与共追欢。青灯客舍一杯酒，细雨江城二月寒。多谢相过同太息，百年身世梦中看。
底事书生用一官，彊随时样着衣冠。千年蠹简人情冷，百折羊肠世路难。未必功名欺老大，且凭书信报平安。秋风我亦淮东去，留取江山对眼看。
昔冠南宫淡墨书，当年万卷各名糊。至今处子尚绰约，应笑老婆曾抹涂。咏庆云图如着色，和薰风句更从谀。行三十里余方悟，敢与杨修校智愚。
逐逐衣冠谒府公，渐谙楚语异吴侬。重江跋涉家何在，一饭辛勤计未工。自恐风尘成冗俗，人言山野欠疏通。夜长不寐思吾友，拨尽寒炉宿火红。
长江风景旧闻知，雪里经行亦大奇。官舍荒凉乏松竹，边城清晏少文移。有时怀古登临久，自省无才职分卑。白日闭门还独笑，读书吾亦太营私。
前途事业自登山，高下相悬进一关。莫倚陂陀能迤逦，可无尺寸怯跻攀。我来正作三年计，君别何当万里还。办取相逢须刮目，转头清镜欲苍颜。
骑曹新上雪堂西，千里淮南望眼迷。正我寻云并沧海，思君步月过黄泥。清时鼓角无惊梦，胜日樽罍有共携。人物风流对江浪，数将冰茧寄新题。
睡足蓬窗江月明，濡须浦口片帆轻。菰蒲两岸长春水，杨柳一村啼晓鶑。休指山川问今古，且欣时节正蚕耕。白鸥容与沧波去，应识幽人万里情。
白沙城上望金陵，满眼风烟草树青。山色千年围故国，江流万里赴沧溟。惊心采石瓜洲渡，搔首长干白下亭。一笑书生强多事，萧萧飞雁落寒汀。
一径修篁百亩深，倚天乔木更阴阴。红尘万事不到眼，好景四时长会心。稳著亭台添远趣，透开风月自清音。使君晋宋家人物，消得闲中此醉吟。
春风吹尽一川冰，野色山光弄晚晴。节物荣枯能几许，人生寒暑正堪惊。百围松桧秋毫壮，千丈罗纨尺寸成。饱食安眠欲何用，徬徨终夜月华明。
小山摇落故凄凉，想象登临野兴长。万里晴空初雁入，一年好景又橙黄。极须痛饮偿秋节，生怕疏钟报夕阳。搔首故园归未得，荒篱寒菊为谁香。
千里家山且寄音，小窗孤坐息深深。平生肯恃张仪舌，今日犹存赵武心。岁暮天寒休复问，梦回酒醒故难禁。梅梢春信知何似，驿使来时为一寻。
征帆西过忆匆匆，咫尺匡庐怅望中。天意留为今日计，春游恰与故人同。酒醒月落行侵晓，云断风来翠满空。识取庐山真面目，会来栽杏作仙翁。
乾坤纳纳几邮亭，一舸飘然水上萍。短发判随秋草白，双眸刚为好山青。新诗满轴频舒卷，薄酒盈樽自醉醒。世上功名亦何事，谁能愁损叹漂零。
病暑迎秋苦恨迟，秋来唤起楚人悲。一江风雨无眠夜，万里关山独往时。奉檄不知翻远别，倚门应已念归期。荻花枫叶添情绪，看得明朝两鬓丝。
龙山东畔细腰宫，荆蜀元戎一笑同。正复楼台看戏马，何妨丝管送飞鸿。红萸黄菊年华里，落木长江晚思中。下客无才敌嘲弄，聊须整帽向西风。
平生绛帐马荆州，肯念天涯万里舟。百丈便从沙岸发，联镳还作渚宫游。芙蓉满意留连客，橙橘随时断送秋。不惜重湖重一醉，明朝巴峡暮猿愁。
壮意当年隘九州，天涯今日倦孤游。空江水落鱼龙夜，故国云深鸿雁秋。惜把山川对幽独，𫏐须谈笑作风流。知心叹绝任夫子，肯和巴歌为解愁。
幕下清风十六州，德人胸次有天游。偏将好句招诗社，不起争心效弈秋。我拙蒉桴鸣土鼓，君贤玉瓒映黄流。苍苍云海相期急，未用烦纡拟四愁。
文字潮州更柳州，兴来八表共神游。骅骝陇阪长鸣日，鹰隼霜天得意秋。鼎鼎百年均昨梦，纷纷一世几名流。为君倾倒平生话，不作人间儿女愁。
绣衣人物冠诸台，玉帐元戎万里来。同为西川增气象，何妨北海试尊罍。休辞腊酒十分醉，要唤春风一夜回。天上德星何处聚，应从井络向三台。
木落天清岚翠开，缓将脚力试崔嵬。千年洞府烟霞外，一壑水声风雨来。客路山川生白发，古人名字剥苍苔。平生感慨忘言地，俯见沧江忆钓台。
日薄天清山翠浓，西来万里有清风。十分秋色嚣尘外，千古佳辰感慨中。云隠蜃楼东海碧，江涵雁字夕阳红。诗翁不负登高兴，消得觥船一棹空。
彭泽归心似酒浓，莼鲈嗟已负秋风。文书雁鹜喧呼里，尊俎江山梦寐中。采菊谁搴三径绿，赐萸休想一枝红。朝来快读诗仙句，犹得尘衿一洗空。
屋头栖鹊夜深惊，羽卫琼仙下紫清。群玉殿开香未暖，六花阵合战无声。难教小草呈新翠，可恨疏梅半落英。卧病袁安自愁绝，履穿谁与问先生。
旰食延英责太平，小臣忧国思茫冥。千秋鉴在开元录，十渐书留贞观屏。莫笑戆愚如汲黯，无宁龌龊似陶青。何时再见东都会，万国衣冠拱帝庭。
谁贪上党误长平，白日尘沙万里冥。死骨不应雠未雪，哀歌长觉气如屏。经生未减公孙董，边将何如去病青。安得君侯提八阵，春风犁遍漠南庭。
一官何用落边州，索漠风烟两见秋。犹喜逢君结诗社，如何别我向糟丘。高怀谁与论醒醉，杰句能无忆唱酬。万里云开对明月，相思清兴满南楼。
几年静镇绝喧嚣，百吏承风服教条。惠养疲羸深保障，搜延英俊盛旌招。忧先储粟千仓满，威詟边烽万里消。已揭成规在藩屏，政须人望押班朝。
露门劝学首群公，石室还来复古风。垂世文章崔蔡右，济时勋业管萧中。持平愿取乘舟势，纳约先看补衮功。力巩皇图知有道，先生心事与天通。
绝代风流士骏奔，感公封植到孤根。云章假宠腾天路，宝画分辉照荜门。末学有心期卒业，不材无地可酬恩。从今礼数千官隔，知复何时奉一樽。
南风一夜涨痕吹，江岫排空送衮衣。万里直愁知己远，百年长恨此公稀。眼看蜀柂沙边起，心逐吴云峡外飞。流水高山有殊遇，此生何地不瞻依。
不辞一舸下三州，送我能为信宿留。腹有琅玕元自润，气兼熊豹不妨遒。清尊近对江云湿，乌帽高寻洞卉秋。莫负武夷当日语，几披尺素泪横流。
吴市当年梅子真，不堪万里久辞亲。故无分寸酬知己，尚有平生不负人。锦里风光余别恨，镜湖云水送闲身。感君恋恋勤相记，岁暮长途知苦辛。
不将尘土望清华，珍重高情久更加。肯把书来话心曲，又从今去各天涯。一麾可是君恩薄，百丈休怜江路赊。归见故人应一笑，为传消息报梅花。
晚风吹散雨垂垂，一榻萧然枕独欹。秋燕悄如当去客，夜虫还是可怜时。我怀松菊归难早，君趁莼鲈喜可知。已叹曲高如白雪，更烦墨妙写乌丝。
乳燕鸣鸠恼醉眠，起临芳草思芊绵。花残柳暗春归日，云薄风轻雨后天。酒户已缘愁顿减，诗坛宁复勇争先。只因归老渔樵舍，不梦佳人玳瑁筵。
浪喜功名少壮时，发今种种更奚为。穷通信我心如铁，谤誉从渠口胜碑。息驾便应追靖节，弄弦宁复待钟期。烛湖孤屿烟波上，他日重过细说诗。
曾向荆州一笑同，淋漓江汉酒千钟。夹城云盖迎珠履，满眼霜花照玉容。万里壮游前日事，十年此会几时重。忆君席上多新作，醉笔如飞纸不供。
白狗黄牛系缆时，东归应念我西悲。置之偶尔何须道，去矣飘然故一奇。末路人情随手别，丈夫心事有天知。君看子濯平生友，可把逢蒙待庾斯。
百年一梦欲谁何，底事容心强揣摩。便续渊明归去引，不题工部醉时歌。故山已恐鹤相怨，陋巷何妨雀可罗。多谢诗仙唤愁醒，簿书丛里少婆娑。
此生只合饮无何，懒读丹经学按摩。得失塞翁无定在，浊清渔父有遗歌。蛟龙快意生云雨，鱼鸟全身避网罗。万事忘言君会否，月明来共舞婆娑。
啼鴂匆匆又一春，别来知我更思君。略无天气花时雨，长遣人愁日暮云。手自爱弹招隠曲，心知不作送穷文。秋风鱼蟹松江上，重约论诗醉夜分。
高帆欲发意迟迟，回首飞云耿梦思。风壤江山吴蜀道，功名人物汉唐碑。无凭久厌书生语，有意聊观天下奇。已决明年径归隠，好凉还得共驱驰。
底事江山照眼新，为从云梦别经旬。行吟沌口三家市，笑作天涯万里人。清夜论心真得友，白云回首奈思亲。船头又报荆州近，鱼雁书来未易频。
笔端陶谢不枝梧，朝食千龙信手屠。天与诗人清气骨，家传前辈学工夫。从渠扰扰一丘貉，看我昂昂千里驹。已喜朝廷似元祐，去依日月上天衢。
阴阴老木匝平湖，想见房公用意初。眼底园池那有此，胸中丘壑故须渠。风流正自能传世，成败应难尽信书。万里兹游销客恨，不辞一赏醉春余。
行行欲尽剑南州，满意凌云九顶游。樽俎楼台一长啸，江山风月几清秋。古人胜赏分明在，滩水悲鸣日夜流。万里重来渺难必，扁舟去住总成愁。
凌云胜槩压西州，又作龙泓尽日游。数树寒梅香较晚，一坡修竹意藏秋。酒间健笔能千字，胸次圆机综九流。人境双清定难得，相从何处有羁愁。
主人今代岑嘉州，倦客当年马少游。即是孤帆行万里，空怀一日过三秋。酒边风味春生坐，笔底词源峡倒流。浪有梅花烦驿使，转头陈迹遣人愁。
孤舟了不梦邯郸，起凭阑干烟水闲。五夜清风鸣鼓角，一天佳月悄江山。客身憔悴衣尘黑，世路崎岖鬓发斑。未决乘流便东下，明朝且复剑门关。
夜促清觞醉武兴，晓飞轻舸下嘉陵。平生海上渔樵子，此日天涯云水僧。万里身心萦老母，一年书札负交朋。秋风已定莼鲈约，俛仰兹游记昔曾。
匹马关山不自怜，归来巾几更萧然。剑门南北等为客，木偶东西聊听天。未省繁华宽旅思，可将犇走负流年。夜凉早梦秋风起，催上山阴万里船。
北出当年此运筹，悠然欹卧与神谋。三军节制驯貔虎，千里糇粮捷马牛。汉业兴亡惟我在，蜀山重复遣人愁。驿前风景应如旧，江水无情日夜流。
城南风景故堪怜，胜日经行意洒然。江上竹寒偏却暑，庙前柏老尚参天。堂堂不朽能千古，鼎鼎何能漫百年。醉里狂歌心浩荡，为君一吸倒觥船。
三分遗论久难明，独有河汾与杜陵。工拙人休计曹马，兴亡天亦恨桓灵。大星忍向中宵落，老柏空余千载青。再拜征途重回首，雪风吹断泪成冰。
只影千山复万山，两年愁著鬓毛班。壮心未答吴钩赠，素节聊全赵璧还。剑栈风烟通紫塞，峡天云雪带乌蛮。逢人若问浑慵答，闭目搘颐一梦间。
不羞烛影照苍波，独向江头步绿莎。历历风烟行地阔，冥冥云海得天多。沙晴百网收渔市，山晚千帆殷棹歌。约取清秋弄明月，一尊重欲酹东坡。
好辞绝妙过邯郸，开卷清风起坐间。想见襟怀濯冰雪，如闻吟啸满云山。离亭剑阁千峰碧，归梦莱衣五彩斑。尊酒相逢更何许，秋帆回首下牢关。
黄尘车马日纷嚣，万事春冰过眼消。赖有诸公扶正气，犹令千载见英标。多君吐论心奇壮，顾我凋年齿动摇。好待明堂采梁栋，勿夸翘楚向薪樵。
珍重西来双鲤鱼，更传佳句起愁予。相思已是五年别，多愧先无一字书。欲话锦城疑是梦，谁怜霜鬓不禁梳。青毡黄合君侯事，早拟相逢倘下车。
休论吾昔与吾今，窗下婆娑有学林。会意书非求甚解，无弦琴岂要知音。是中截断谈天口，何处寻来立雪心。永日春风鶑百啭，幽人踵息正深深。
田可躬耕溪可渔，此身属我不关渠。养生谁学嵇中散，避谤吾非陆敬舆。风月满怀高士传，江山到眼故人书。相思千里无多恨，珍重清诗玉不如。
翠锦熏笼白玉花，几年庐阜饱烟霞。定知姑射同肌骨，何必离骚借齿牙。心事早陪三友约，国香今压五侯家。主人封植无多费，賸乞卢仝七椀茶。
玉山已失旧端明，何事令人骨屡惊。拆石有声传建业，陨星无处吊南荆。春风未作山川暖，江水何心日夜倾。泪落中宵肠万结，眇然湖海寄吾生。
中原天意定何如，岂谓人才不素储。前辈老成今殄瘁，丁年豪隽重萧疏。武侯岁晚出师表，贾谊平生流涕书。社稷无疆恩泽厚，小臣何敢议盈虚。
困虽有舌吾安用，贫到无锥乐更深。百岁难逃少壮老，多思何益去来今。弈秋岂必长先手，画史谁知独苦心。一枕春宵方化蝶，三竿朝日又鸣禽。
小斋随分有琴书，此外萧然一物无。地僻最饶闲意味，日长还得睡工夫。四时风月吾心友，千里云山古画图。天赐彩衣娱鹤发，箪瓢足矣更何须。
短桥横涧有精庐，俨立苍髯六丈夫。长忆儿时弄泉石，谁令学宦走江湖。泠风试作琴三叠，凉月还须酒一壶。杖屡无忘数来往，不妨樵路小崎岖。
寿母重孙始见渠，天教四世保同居。精神已是千金子，事业应须万卷书。亲戚满前非落寞，杯盘随分不萧疏。晬盘先揽文房宝，他日无忧入异闾。
衰年回首少年事，尚喜初心炯自如。俗态可怜人厚薄，交情那问势亲疏。懒陪康乐登山屐，且醉渊明采菊庐。一笑相寻非易得，河渠执手更踟蹰。
荜门生计只初年，乔岳终难起一拳。小槛清风黄卷里，扁舟碧水白鸥前。同寻杖屦曾行处，肯谒松楸独泫然。人事无穷今几变，空山落日自孤烟。
两年万里望飞云，惭愧慈亲费倚门。好在兰陔扶白发，依然梅蘂照清樽。斑衣愿保长称寿，石窌仍看叠拜恩。更问何时足怀抱，诜诜玉雪弄重孙。
杜门终岁少过从，一室萧然百念空。纸上陈言皆妙用，胸中余味有新功。搘筇饱看千山月，欹枕闲听万窍风。麤饭浊醪能送日，苍颜白发任成翁。
客游几度到龙塘，沙路萦纡草木香。雪后江山余壮观，秋来楼阁记新凉。百年此役何时再，万里东归托兴长。风景留人重回首，犹须好句与平章。
两年荆益度兹晨，罗绮传觞苦劝人。多谢诸公怜远客，岂如一笑奉吾亲。莼鲈此日无余恨，菽水从前得讳贫。快倒村醪供寿斚，也分汤餠及比邻。
草草称觞寿我亲，每惭天意俯从人。连宵又似去年雨，淑景偏回此日春。富贵何如长得健，诗书元自不羞贫。秫田五亩犹堪酿，愿作尧天百岁民。
清都绛阙拱慈皇，鹤驾鸡鸣起未央。父子至情如一日，国家庆事冠前王。公功实作风云旧，帝学于今日月光。天寿两宫千万岁，端留元老赞明昌。
中兴大业要规模，公有初言久未孚。已喜乾坤深佑德，况逢岁月正悬弧。明时礼数尊三事，大老精神压万夫。军国平章天下望，鹰扬年德正相符。
中书考已敌汾阳，神气清明骨更强。客倒壶觞弄风月，酒阑灯火事文章。传家正有书千卷，积庆真成笏一床。看取西湖共长久，年年菊会答秋光。
乐回和气作春温，香袅祥云映酒尊。盛事同官皆有母，可人今岁喜生孙。一杯首奉吾亲寿，百拜心知造物恩。看取朱颜长不老，年年宾客醉盈门。
万顷重湖东复东，意行得怕打头风。故畦遗穗粼粼在，野水寒林处处通。鸿雁汀洲渺葭苇，牛羊篱落见儿童。衣冠尘土空头白，惭愧扁舟把钓翁。
七年不听丈亭潮，梦觉依然枕动摇。趁得晨钟上西渡，不妨野饭向高桥。今年天故饶梅雨，是处人言好稻苗。惭愧鄞山最青眼，回环翠色总相招。
不到东湖便十年，短篷还得泛霜天。千林脱叶风如剪，万里无云月满弦。照影婆娑吾老矣，可人潇洒故依然。敲门款语僧窗夜，挑尽寒灯久不眠。
三年腊日常为客，愁绝梅花独自看。万里尘沙走西蜀，九衢风雪卧长安。生来可是儒冠误，老去偏知世路难。安得长闲伴溪叟，醉歌时掣钓鱼竿。
十年身不到西湖，把酒临风省故吾。万里山川发天巧，三朝宫苑富皇都。溪桥无处寻君复，诗帐令人忆大苏。尚许萧然尘外客，小舟终日卧冰壶。
忆向苕溪泊酒船，宁知绿发便华颠。只今行脚一万里，重此惊心二十年。箬笠蓑衣真我事，清风明月苦论钱。晚凉急櫂城南去，更复题诗作后缘。
高山流水去沉沉，迸落长屏百仞深。暗有冲风起崖腹，散成飞雨到潭心。梯空直下知无计，攀木旁窥战不禁。好著孤亭巧相对，重来应得慰登临。
一丘一壑尘埃外，三沐三薰清浄身。别墅只今唐处士，高风当日汉君宾。打门未肯容惊梦，载酒谁能径卜邻。千里题诗寄心赏，多惭不是谪仙人。
九陌尘中一笑看，肯随风月到遥山。应知枕石先秋冷，何羡槃冰及夏颁。古意纻衣仍缟带，襟期华发更苍颜。多君志力犹强健，不道人生行路难。
语言平谈骨清癯，谁似黄山一老徐。眼底不知人富贵，腹中惟有古诗书。平生义薄云天上，日暮家无儋石储。试问台人君识否，此翁元不事名誉。
年过八十更精神，佚我房中自在身。检点欺心无一发，薰涵和气似三春。莫疑见识惊流俗，自是渊源到古人。前辈雕零公又往，哀哀令我涕沾巾。
老去斯文付寂寥，寒枝枯甲一遗蜩。虚言自叹真何补，好友相求不惮遥。败箧尘埃烦数子，破窗风雨每连宵。诗成明日寻梅去，共看春风转斗杓。
扁舟去时风怒恶，舟入深溪雪花落。我行无事有底忙，且向荻花深处著。邻船乞火炮蛤蜊，樽中浊醪把一卮。陶陶万事不复理，冻口且吐寒酸时。
衣钵登庸复旧毡，文王尚父赵平原。自从庆历到今日，只说开禧初改元。朝辟东斋广东阁，夜看南极照南园。九霞觞举先旬浃，却领千官寿帝垣。
际会风云振古难，十年袖手且旁观。要令邻敌尊裴度，必向东山起谢安。一品千龄灵寿杖，五公四世进贤冠。功成裂地封留了，却趁赤松盟未寒。
畴昔张旃过相时，相人争睹汉官仪。未能劖刻燕然石，不忍摩挲昼锦碑。慷慨欲平千载恨，经营已叹十年迟。要令阅古诗篇伟，好读车攻复古诗。
国付平章众正开，凌烟录尽到云台。鸳鸿充序皆桃李，羔雁成群及草莱。强国断无逾此策，随车未必尽真材。更须妙斡垂纶手，看取灵鳌上手来。
宇宙之间物物春，戚疏曾不间陶钧。裔分裴皞东西眷，谊笃嗣宗南北邻。中令诸孙难遍识，栖筠俗子老堪亲。试捐内举拘挛迹，无异平原十九人。
万里寒风一布袍，特将诗句谒英豪。正当武曲临凡世，恰值骊龙出海涛。五马尽投千岁鹤，六军急献万年桃。不因此日沧溟近，一钓那能得巨鳌。
潭潭新府列名卿，玉带金鱼喜气横。能广万间庇寒士，定容驷马向高闳。午桥庄上江山秀，独乐园中花草荣。才作美哉轮奂颁，清台又奏相星明。
一曲归欤浩浩歌，世间无地不风波。人从贫贱识者少，事向艰难省处多。紫塞将军秋佩印，玉堂学士夜鸣珂。太平宰相不收拾，老死山林无奈何。
叮咛天语听传呼，咤咤雷霆压万夫。泽国使临殊玉节，彤墀香近惹金炉。庆逢龙跃风云阔，职有蝉联父子俱。援手坠渊余事耳，故人有子在泥途。
已死奸谀老舐牛，非才讵可镇西州。豺狼逐去群狐惧，鸷鸟虽多一鹗秋。天下孤寒有生意，诸蕃元帅为清修。太平更有当年事，未可廉纤只么休。
十载长安五往来，立谈无语口慵开。懒看龌龊随时士，谁是艰难济世才。韦布岂无堪将相，庙堂未易贱蒿莱。上书欲谒平章去，光范门前肯自媒。
龙虎东西两踞盘，帝教弹压此山川。风行魏蜀三分国，浪静江淮万里天。半壁旌旗佳丽地，十州鼓角郁葱边。便当击楫中流誓，莫使鞭为祖逖先。
欲上云霄虎豹关，失身一落市城间。经过鲁肃捐时廪，想像谢安游处山。去国梦魂愁切切，感时滴泪血斑斑。少陵却欲依严武，妻嫂轻人未敢还。
骨秀如仙孕武夷，故教手笔世宗师。隶分唐汉诸家字，句压陈黄二子诗。茂苑雨晴花发处，洞庭霜重橘黄时。尘埃俗吏那能此，一段奇功自可知。
车马城中早上忙，子城内里看星郎。十州已茂圜扉草，一炷初凝画戟香。铜剖虎符新雨露，玉持使节旧风霜。明年樱笋成时候，不在乌台即玉堂。
欲上姑苏望虎丘，小邦宁有此风流。山川形势今三辅，人物英雄古列侯。华屋鳞鳞冠盖里，画桥曲曲管弦楼。金陵蜀郡俱疏远，除却皇都第一州。
行尽淮南日日东，自携只影入吴松。人生五马方知贵，客老诸侯叹未逢。适意秋风宁为鲙，惊心半夜忽闻钟。十年无计离场屋，说着功名气拂胸。
已办行都欲去船，个中因得少留连。长安在望空悲日，刺史谁知别有天。鼓吹后车喧水际，旌旗前骑簇花边。书生不愿悬金印，只觅扬州骑鹤钱。
未照玉堂金炬莲，地官董正职尤专。常经要足邦中赋，胜算犹烦马上鞭。黄阁少须持紫橐，黑头早已继青毡。方今讲论肥民策，不数横流地上钱。
桑柘村村烟树浓，新秧刺水麦梳风。舟行苕霅双溪上，人在苏杭两郡中。鼓角丽声相旦暮，旌旗小队间青红。主人夙有神仙骨，合住水晶天上宫。
家住徐城未卜还，归心正在杳冥间。东游吴魏三千里，西入成都一万山。解使愁肠能寸寸，空令泪眼已斑斑。此情不告英雄帅，说向儿曹总是闲。
江南无此一雄藩，稳称将军小踞蟠。韬略世传天下少，棣华鼎峙帅臣难。狂胡要使如灰灭，中国先须大器安。惨惨尘沙天欲雪，北风凛凛剑芒寒。
搏虎屠龙两未成，萧然华发一书生。狂踪潦倒初无定，老气峥嵘自不平。借马饱游云梦泽，归舟小驻石头城。磨崖已办中兴颂，洗眼西湖看北征。
默祷神仙政隠忧，天心人意已周流。旱苗已槁七八月，甘雨如期十五州。风月冷吹云梦晚，水花新浸武昌秋。异时白粲输官处，知有丰年万斛收。
尘埃破帽倦骑馿，一雨穷途快有余。盆盎自天倾屋瓦，龙蛇平地起阶渠。冷侵𫄨绤觉太甚，声满梧桐殊不疏。口业未偿诗有债，夜深灯大小窗虚。
使君人物旧乌台，天听虽高力挽回。湖水欲平江为退，秋田未旱雨朱来。云随黄鹤游何许，风满南楼亦快哉。凉意入秋清可画，月岩知有桂花开。
黄鹤山前雨乍过，城南草市乐如何。千金估客倡楼醉，一笛牧童牛背歌。江夏水生归未得，武昌鱼美价无多。掉船亦欲徜徉去，古井而今淡不波。
未识诸人名已侯，一麾应此滞徐州。谁知安石恐未免，欲借寇君何可留。遗爱与山同北固，平生作计岂东周。上方已听尚书履，声在星辰最上头。
危楼年少记登临，老矣重来力不禁。风月欲谈嫌许事，山川不险似人心。淡烟衰草乡关远，细雨黄花节序深。虽有小诗行乐处，世无知己为谁吟。
戟外梅花角有声，使君心与月华明。郡当采石今冲要，船在乌江罢战争。酒贱人家歌袴饮，地宽客子带刀耕。太平官府无公事，见说香凝燕寝兵。
草树荒寒晚叶枯，又寻短棹泛焦湖。场经古战心欲折，客老诸侯饥更驱。去国寂寥从白眼，筹边谋画看洪儒。袖诗来谒公应记，曾说襄阳厕座隅。
一冬所欠者雪耳，造物忽然如戏儿。清甚牧之江上郡，朗吟次仲馆中诗。试灯夜静疏梅落，卖剑村深小麦滋。多少使君调燮意，风流自有化工知。
阴阳舒惨刹那间，刺使天高见一斑。人物眼中如水鉴，世情身外不冰山。涤除瑕垢与掩匿，弹压风云俱涩悭。羔酒帐金输武库，煮茶萧寺等僧闲。
和州昔有贤从事，今作东阳父母官。百里望风皆畏易，四郊得雨及时难。秋成有望米价减，水满不争民业安。诗句定多公事少，不妨闲写寄人看。
抠衣三十年前事，曾以诸生傍绛纱。一国所尊吾白下，双凫犹远令江华。时来馆学总余事，老去衣冠怀故家。共怪我门郊岛外，狂生尚有一刘叉。
鬓发已皤非故吾，依然破帽老骑馿。江边游子断肠句，汉殿逐臣流涕书。父祖松楸三世冢，弟兄桑梓百年居。狐丘未死归心切，未有相如驷马车。
曾去征袍冀主恩，青衫君已染尘痕。故人然诺千金重，刺史文章一代尊。楚泽地多增感慨，峡江天小易黄昏。要知后夜相思处，细雨青灯独掩门。
江淮万里以诗行，此老胸中有甲兵。何止据鞍犹矍铄，试教落笔便纵横。逢时有用真才出，知己不遭儒者轻。若见英雄今马帅，为言刘子尚狂生。
虬髭猬鬓虎精神，大袖披披二尺巾。散尽赀财犹结客，略为言语便惊人。斩蛟桥下惩前失，藏兔窟中甘后尘。朝士只今谁着眼，颠狂赢得且安身。
交游半世已公卿，犹抱遗经对短檠。负米过于扛鼎重，选官难似上竿行。百年母子相依命，一片忠忱谁为明。灯火小楼风雨夜，岁寒时得话平生。
老病颠狂药不医，粗豪骂坐欲何为。前生纵使希真是，已死尚存忠简知。颠倒六经鸜鹆舞，澜翻一曲竹枝词。虽然结袜王生僭，人以此贤张释之。
衰鬓萧骚半欲丝，尚能随队作儿嬉。棋无杀意从人活，琴有仁声却自悲。落魄陈平归汉日，中伤张禄入秦时。诸公莫作狂夫看，恐是英雄未可知。
冠盖如云许后陪，酒红医老上吾腮。转旋舞影乾坤窄，摇撼歌声风雨来。鱼网撒池莲叶老，龙涎熏坐桂花开。群娥捧劝同文字，商略西风更百杯。
真仙元是昔于湖，今在高楼何处居。非玉不容陪伟论，拨灰犹为作行书。云霞缥缈来旌节，琼玖玲珑闻珮琚。幽显殊途人世隔，冷风吹雨送回车。
凤阁鸾台次第留，此生何必为身谋。工夫到易通三圣，洁白持身第一流。桑梓静思如子少，萍蓬自叹此生浮。还乡若有过从便，会尽人间只点头。
枚数人才难倒指，有如公者又东归。班行失士国轻重，道路不言心是非。载酒青山随处饮，谈诗玉麈为谁挥。归期趁得东风早，莫放梅花一片飞。
千岩万壑天台路，一日分为两日程。事可语人酬对易，面无惭色去留轻。放开笔下闲风月，收敛胸中旧甲兵。世事看来忙不得，百年到手是功名。
树倒群公尚不飞，先生于此独知几。杀身无益事成败，闭口不言心是非。吴渚莼鲈张翰去，鉴湖风月贺章归。从教血染长安市，一舸清风眠钓矶。
匏大从来速售难，依人高戴误儒冠。江南又客诸侯去，梅子愁人四月寒。半世光阴旋蚁磨，百年举子上鱼竿。世间多少不平事，盍向庐山静处看。
林深叶密绿阴繁，荷渐生芽蒲有根。心事蹉跎过岁月，故人落寞共乾坤。舟行莼菜水云浦，路入杨梅烟雨村。何日扣门寻子去，一樽聊对话黄昏。
玉弟金昆共七人，典刑惟有此公存。一区未尽扬雄宅，满座常倾北海樽。人品细看真第一，诗篇远寄不辞频。笋舆归路无人管，风雨潇湘行暗村。
圣门力学钱公辅，盛世能书蔡伯喈。出处有时安义命，笑谈无我见襟怀。桂花香满山堂闹，秋气清连石洞偕。只好放教椽笔健，留将大字写磨崖。
我头扶病醉岑岑，履历糟丘岁月深。行李随身惟一剑，对花买笑亦千金。离乡别去天涯泪，上冢凄其寒食心。风雨闭门无客过，炉香销尽夜沈沈。
清时萧散坐才疏，收拾穷愁却著书。诗笔有神通梦寐，丰标不俗更清癯。黄花细雨图江路，落日西风处士庐。抖擞尘埃旧时帽，不妨觅句倒骑馿。
秋到家山冷不知，但惊风露入新诗。低头欲拜无东野，满耳惟闻说项斯。骨格昂藏云鹤瘦，吟哦凄断雪猿悲。文章已得真消息，三十科名未是迟。
不随千骑过维扬，夜渡关山却一航。臭味偶同贫更好，功名有志老何伤。自甘商皓来东阁，敢怨陈登卧上床。欲击单于知力倦，归来且理旧诗囊。
往事游边忆少年，未尝携刺五侯门。春风跃马汉南道，落日椎牛淮上村。科举未为暮年计，穷途不忍向人言。男儿慷慨头当断，未有人施可报恩。
雨涩风悭夜向阑，粉花飘扑客衣单。功名有分平吴易，贫贱无闻访戴难。懒逐银杯行处马，静思玉鉴舞时鸾。诗成咫尺谁堪寄，当与邦人醉底看。
既无文彩又颠狂，五十余年梦一场。错认我为林子晦，也教人唤贺知章。樽前鹤翅从谁舞，老去槐花尚自忙。船解酒醒人不见，长江万里水茫茫。
一节西来已骇传，不堪归去便湘川。舟行彭蠡轻文种，酒到浔阳醉乐天。台谏久无公议论，朝廷新有骤除迁。臣心毕竟终忧国，不敢瞻乌涕泫然。
万里西征一叶舟，谁怜天地此生浮。初征秋浦雁飞处，又泊江南霜叶洲。贫困尽从归后见，雄豪半为病来休。十年心事闲搔首，荻雨芦风总是愁。
万里无人独自行，得君逆旅尉东征。联同骑马相先后，共作诗词迭唱赓。仆向洞庭和雪渡，船从湖口带冰撑。明年袍绿荆州去，遇有西人好寄声。
几度归程入梦间，秋鸿社燕两为难。西湖半夜风雨急，交泗一床心胆寒。落第我为中酒味，圜桥子亟洗儒酸。臂弓秣马长淮去，莫笑狂夫老据鞍。
海树婆娑日出东，一年穷处已残冬。春衫湿到西湖雨，魂梦觉来长乐钟。梅掷白英楼压凤，灯挑红焰剑缠龙。便教分阃持麾去，未惬平时锦乡胸。
严城夜出鼓冬冬，画鹢三更不见踪。何必披云寻乐广，真成避雨识茅容。藓花似雪玲珑白，腊酒如春琥珀浓。若使世间无我辈，老夫何处不穷冬。
夜听南窗金屈枝，水花凉果似秋时。人言爱酒陶元亮，坐有能诗无本师。颠倒六经鸜鹆舞，澜翻一曲鹧鸪词。同游那得轻相笑，恐是长庚未可知。
林雾霏霏晓意凉，野栀才放已传香。幸哉世事日相远，怪底诗情老更狂。腊蚁三杯浮重碧，春膏一幅砑轻黄。何如放浪形骸外，尽乞江湖作醉乡。
豪结交游三十年，暮年识子海霜边。江西析派诗同社，鸿宝传家子已仙。无用白须甘我老，有才青眼望谁怜。譬如飘泊湓城下，篁竹萧疏无管弦。
不碍溪流水不平，主人平处主鸥盟。两峰呈秀出天造，双涧同流到地清。尚忆经过曾对酒，欲来登览恨无名。仙凡咫尺红尘隔，草草题诗亦浪评。
燕尾溪流上下分，中余里许地翻平。林疏邑屋高低见，水涨舫船来往轻。坡老已仙谁杰作，诗人为县得重评。唐山见说双溪馆，今见双溪亭又成。
举杯邀月到幽塘，八月波心碎夜光。倒影帘花翻翠色，飞梭锦段织红芳。是中有客供千首，此外无尘染六郎。昨夕主人闲立久，一身风露带天香。
轻烟薄雾任渠行，幽壑深崖款我生。变化不知天地阔，行藏只要日星明。肯同苍狗移常熟，每为鸣鸠放好情。便趁风雷助霶霈，人间匕箸不须惊。
萦纡一径试幽寻，花竹禅房未是深。野水不波清欲冻，崇冈有竹翠成阴。琵琶昵昵怨儿语，兰桂温温和水沈。诗句欲追前辈后，谁呼粉黛污清吟。
老子声名旧白眉，客窗相款话心时。相犹忘我吾无法，骨已换仙君有诗。莼菜羹香春冉冉，鹿游台上草离离。一樽吊古平章看，未羡君王郡牧麾。
得得寻芳听自由，名花先占八分秋。鹭鸶折股晚风冷，姑射遗簪胜地幽。霜叶皱痕罗扇薄，香苞破处雪衣柔。一瓶一钵休岑寂，骑鹤腰钱岂易谋。
香不求知色自然，朝来何许雪华鲜。如行佛国参知识，未嫁仙姿益净娟。梅子已黄犹夜雨，客游方倦作春眠。地卑山近征衣润，不费熏炉一炷烟。
倦行老矣遍东南，最后青原识正庵。无法更求身外说，有禅应向意中参。春风绕寺雨花坠，石鼎烹茶泉味甘。暂脱尘嚣聊税驾，与君相对款清谈。
幻身到处等空虚，习气依然未扫除。柏树子边寻祖意，栴檀林下伴僧居。三千世界初无碍，十二时辰得自如。牛粪火堆煨芋熟，时时拾得懒残余。
修廊行尽到山斋，中有高人百念灰。门外不知春出笋，池边惟见地生苔。内丹久炼龙长在，大药将成鹤屡来。想见年年朝玉帝，眉间一点淡黄开。
青城游遍蜀中山，归看公卿饱已谙。桀骜稍能儿德祖，兴亡何阙百曹参。诸公富贵纸上语，满座风雷终日谈。我似北人君记取，偶然留滞在东南。
一性圆明俱是佛，四方落魄总成仙。逢人只可少说话，卖卜不须多觅钱。退一步行安乐法，道三个好喜欢缘。老夫亦欲挑包去，若要相寻在酒边。
中原邈邈路何长，文物衣冠天一方。独有孤臣流血泪，更无奇杰叫天阊。关河夜月冰霜重，宫殿春风草木荒。犹耿孤忠思报主，插天剑气夜光芒。
公子飘然有俊才，此台翻觉在尘埃。江淮浩渺洲渚没，凤鸟寂寥鸿雁来。时事不言惟拄笏，书生无用且衔杯。生平自厌胸中窄，万里霜天一日开。
尘土中无绝妙词，不能重赋翠微诗。淋漓醉墨杨廷秀，慷慨悲吟杜牧之。岩壑尚多吾足倦，江山信美客归迟。夕阳鸦点城门闭，堤上鞭垂万柳丝。
戍古城荒地势雄，一亭分半庾楼东。庐山面目今真识，江汉朝宗此会同。司马宅荒惟苦竹，元规尘远尚西风。胡尘只隔淮河在，谁为长驱一扫空。
何人将我此来游，白鹭那知客有愁。如子矜持山玉立，似予迂阔水盘洲。尘襟抖擞风云入，石刻摩挲岁月流。惆怅谪仙鸾驭远，离离别恨黯滩头。
柳径参差小叶蓝，不知世有府潭潭。扬雄宅就巢枝一，去病家寒绕树三。从臾诸公时烂漫，劝酬终日酒醺酣。出门万里江边去，尘满征衫我甚惭。
楼外烟波渺去鸿，楼头庐阜翠摩空。故知造物铺张巧，不费丹青点染工。赤壁江山横夜月，辋川庭馆卧秋风。祇今满地无图画，尽在西湾杳霭中。
高楼百尺久摧颓，轮奂重新亦壮哉。彻夜笙歌催腊尽，聒天箫鼓挽春回。都人杂沓挥千镒，我辈登临谩一杯。京国繁华欣再睹，老来醉眼更堪开。
杖藜随步到琼宫，满目幽奇景莫穷。山锁九层虽极远，洞庭五处自相通。侵云天柱笼朝雾，傍水清阴弄晚风。可惜春禽啼晓月，又催行李过江东。
清潭石洞游俱遍，最后来寻此阁遨。树木满林成芘荫，溪山围县恰周遭。结交有味贫何害，薄酒虽村饮亦豪。明日重阳吾未去，更于何处可登高。
廉纤小雨久于梅，喜得晴新亦快哉。五色波光丽𫛛鹊，十分云气近蓬莱。旌旗侧畔宫墙转，戈戟丛中武库回。走马看花生怕晚，果然桃李一山开。
松杉如立密当门，长在山中管送迎。栖石草根留雪在，响阶檐溜滴春声。簿书拨置君能到，碑刻摩挲眼倍明。欲作小诗无好句，只题年月记经行。
倦游华发老飘飘，意气依然在九霄。努力尚能登岝崿，废诗那可寄参寥。欹斜古寺云为屋，稳帖溪流石架桥。安得柳间桃李动，丹青吾欲画生绡。
雨罢新晴怯宿寒，一帘秋色满阑干。欲穷大地三千界，须上高峰八百盘。累世避人秦妇子，一时惊客汉衣冠。尘寰元有清吟处，便作三山蓬岛看。
江南江北许多山，到处登临得凭栏。老木渐丹霜有信，怒涛冲岸水生寒。倦游半世乌三匝，往事千年指一弹。落日正西催上马，依依回首问长安。
杖屦寻诗问所由，一天草木叶知秋。天低云淡村村好，雨过山深物物幽。斑驳岩头苔藓湿，钩辀树尾鸟声柔。眼前不见市朝事，始笑从前利禄谋。
竹舆哑轧晓烟收，苍玉岩巉万里秋。路转羊肠回草径，溪分燕尾绕沙洲。爱山有癖须还债，觅句无工是不休。晴得几时尤更好，桂花蓓蕾作针头。
摄衣更上一层楼，才到层霄最上头。方识乾坤真转毂，好知身世付虚舟。九秋草木岚烟湿，万里山川海气浮。更欲杖藜穷望眼，眼中何处认神州。
林塘漠漠乱花飞，门掩苍苔过客稀。蝴蝶与身俱是梦，杜鹃怜我几时归。徐行便当篮舆稳，清话何妨羽扇挥。四十九年蘧伯玉，此生毕竟是邪非。
奔涛汹涌欲骑鲸，船去钱塘棹不停。何日子胥鞭楚墓，伤时周𫖮泣新亭。蚊虻过耳蛮音恶，虾蟹薰人海气腥。吴下阿蒙非昔日，眼高相对有谁青。
客里浮沈又一年，春风北墅故依然。路边花有香相引，涧下松无色可怜。仙鹤舞随人击筑，神鸦飞傍客归船。何须故扫霜前叶，却趁东风学晓烟。
凉满蒲萄磊落枝，倦游来此亦忘归。沟渠水活龙蛇动，树木月明乌鹊飞。欣减黄粱新米价，愁生白苧旧征衣。风流却扇团𪢮坐，一夜谈兵玉麈挥。
莫笑林宗折角巾，雨师坚壁助愁城。菰蒲乍冷横烟淡，鸥鹭惊秋立水轻。山势欲穷犹有路，溪流似断又闻声。好怀聊拟携筇去，政惬农夫荷笠耕。
暑风快处岸乌巾，去去扁舟远帝城。过眼溪山含雾重，多情草木逗烟轻。琴书正要疏人事，禽鸟跫然听履声。莫恨漏天霖雨恶，鸡窗好好笔为耕。
杖履飘然不整巾，缘何问得梵王城。淡烟翠湿千螺皱，微日烟消一纸轻。隔山鸟语如人语，触处风声若水声。见说一犁今已足，笑歌蓬首饷夫耕。
十年南北走东西，豪气峥嵘老不衰。快斩妖魔三尺剑，朗吟风月五言诗。山无福地吾焉往，神有灵丹世不知。却恐松窝知此意，一丝挂搭去何疑。
人生百岁等欢悲，已判行藏任所之。笔砚重寻惊梦觉，课程聊复伴儿嬉。荒原傍海多闲趣，闭户观书有倦时。破帽尘埃今已矣，不妨更借蹇馿骑。
借宅西头对短檠，一灯相对纸窗横。煨炉火活蹲鸱熟，沸鼎茶香蚯蚓鸣。万卷读书空老大，诸生盖世尽功名。依稀草木还乡去，便向夜深闻雨声。
白傅庭前正解船，梦中忽已过番川。红尘冉冉行天上，黄道骎骎近日边。石洞歙溪俱可砚，山肥徽路总堪田。把茅便欲侨居去，奈此功名未了缘。
秋风渐渐正吹凉，似报归期未欲忙。寻路竹间深入寺，泊船沙外远依庄。小槽压酒珠红滴，新饭炊粳雪白香。更听夜来思远浦，军声十万似钱塘。
十年曾记此来游，有策中原一战收。蒲柳易凋嫌势去，金汤无用卒和休。悲风髣髴鸣刁斗，缺月参差照敌楼。庙食封侯何日事，不堪老马又滁州。
小院蒲萄月架东，舞腰忙趁鼓声雄。诗成彩笔分题后，人在金钗赌令中。秋叶冷吟风浩荡，晚林烘透日玲珑。腰间若佩滁州印，定有人呼作醉翁。
门外红尘市一廛，买瓜买李兴悠然。树根石透月洒落，殿阁屋多风折旋。卖墨道人勤置酒，能诗老子欲飞仙。髑髅南面蛆虫辈，鹏鷃逍遥各自天。
豪杰书生懒散仙，小庵藏迹得安闲。禅曾勘破诸公去，诗在推敲一字间。夜雨滴残梧叶老，夕阳行处水花悭。买舟便欲乘风去，孤绝同游海岛山。
风幻寒威夜扑人，晓看云脚四垂阴。牧羝塞上功名泪，骑马蓝关窜逐心。冷面不春愁菀结，冻须如铁恐萧森。昼炉醉拨灰为字，不为闲思煖帐金。
匣中雷吼一长剑，溪上月明多少舟。无贼可平闲李愬，有人不访倦王猷。银杯缟带从渠便，瑶树琼林得自由。衣敝独嫌灰絮料，帘高想见月垂钩。
一声雷鼓挟风威，顷刻冲涛没钓矶。行客骇看银汉落，阳侯惊起玉山飞。蛟龙便尔争先化，鸥鹭茫然失所依。安得长竿入吾手，翩然东海钓鳌归。
来逢春雨长鱼苗，去见秋风擘蟹螯。久矣归心到乡国，依然水宿伴渔舠。一天如许皆明月，二客所须惟浊醪。今夜四更潮有信，更须留眼看银涛。
宝气亭前首问途，清飚日日送籧篨。丹枫无处不愁客，白鹭有情如导吾。青竹闲垂任子钓，紫鳞时掣季鹰鱼。烟波渺渺江天晚，水宿又听溪鸟呼。
日日拖舟上碧溪，寒滩水浅草离离。尺书雁断岁行尽，五两风轻帆去迟。白鹭导吾如有志，丹枫愁客亦何为。关头要趁梅花约，更著宽程五日期。
下水南风未觉难，我舟不动稳如山。东西日月寻常事，变化烟云顷刻间。沙鸟似惊皆退避，林峦如画亦浑闲。归期只欲长安近，屈指何时到北关。
展转牛衣冷不禁，着人无奈晓寒侵。由来十月清霜重，况乃荒村白露深。有客分金来橘社，何人涂血染枫林。不堪青女来料理，折尽衰翁一片心。
久客无人问所须，小窗翻得逐痴愚。黄昏以后酒三盏，白日之间饭两盂。谷雨笋茶俱俊美，条风杞菊竞甘腴。先贤且谓可行乐，况是平生山泽癯。
出门虽是欠陶朱，便使关门亦可居。物价甚廉常食肉，佣赀极省易钞书。已安栎社如无用，若比丛林似有余。归与未归天上事，只消如此看何如。
对面沧浪可濯缨，不思泛舸出春城。浮沈枌社何人重，俯仰茅檐是事轻。玉蕊连屏寒徙倚，蒲萄上架月纵横。江湖老矣无他愿，只欲清阴便得成。
扁舟送客出姑苏，晚泊吴江夜雨余。波浪稍平风力定，青黄相间橘林疏。匆忙旅馆催行酒，草率杯盘旋买鱼。与我壁间书岁月，无人为作小王书。
精神凋耗鬓毛衰，劫火光中第几回。无可奈何教老去，有时猛省忽愁来。师崇道学原非伪，客寄苏州却类呆。明日重阳又佳节，得钱且醉菊花杯。
一榻留人去便垂，自惭非友亦非师。初无伎俩惟贪酒，遇有工夫或赋诗。晒日枣林红磊落，响风桐叶碧参差。人家正做鲈鱼鲙，老子秋来却自悲。
荡荡天门叫不应，起寻归路叹南行。新亭未必非周𫖮，宣室终须召贾生。振海潮声春汹涌，插天剑气夜峥嵘。伤心故国三千里，才是余杭第一程。
手种疏梅已发妍，相从三过客中年。吾生岂得须如意，随处何妨且信缘。风月心多时小醉，轩裳梦少且闲眠。万人海里能如此，是自在禅并散仙。
壮观东南二百州，景于多处却多愁。江流千古英雄泪，山掩诸公富贵羞。北府只今唯有酒，中原在望莫登楼。西风战舰成何事，只送年年使客舟。
江淮冠盖闹如林，求一己知何处寻。风月欲谈嫌许事，山川不险似人心。使君德量如天远，举子科名自陆沉。秋气未悲先泪下，黄花虽好不曾簪。
风露凄然八月秋，瘦藤扶我到山头。僧居突兀飞鸿上，人迹依稀任鹿游。旧事已空流水在，闲情都付落花休。越王未是真尝胆，计出婵娟事可羞。
危樯高占飞鸦字，京淮两路传宣使。面如玉盘腰有金，见说京淮已无事。儒生性命何足怜，十年厌闻犬羊膻。一朝悔祸亦不恶，且愿四海皆安眠。
茅苇连天昨已非，二年重到最堪悲。芹宫尚有肩吾在，花县犹存子建知。踯躅南飞三绕树，凄凉北望四愁诗。东风若不均披拂，荐福仍然又断碑。
十年狂荡客征途，时为文章未剖符。引臂欲攀天上月，回身却碍日中乌。穷愁自是真男子，慷慨须投大丈夫。闻道使鱼鳌海阔，特将香饵钓姑苏。
僧房矮占一窗幽，不见当年叠浪浮。湖已为田知幻化，律更以教示精修。白莲何日还同社，顽石无时不点头。可惜能诗张孟辈，却无一字此间留。
襄阳刘子谪仙俦，挥斥尘寰却寓游。醉眼芒羊天地窄，吟魂凄荡鬼神愁。生来不带封侯骨，老去徒深活国谋。旦暮风尘起河朔，未容埋没委山丘。
古墨法变今百年，雪斋乃能幻神药。杜乂肤清卫玠神，眼明再见老陈作。墨如人意随短长，用之不尽渠解笑。须君笔端驭龙蛇，他日始信入木妙。
人物于今正眇然，欲从江表访先贤。迩来耆旧无新语，谁使文章漫两川。利器蚤能夸颖脱，偏师聊复制中权。骚人有几登青竹，耐可同时欠执鞭。
今代论文更是非，赏音谁复得牙夔。直从长庆成编日，便到先生晚岁诗。万马萧萧闲律令，孤峰隠隠出旌旗。了知长短三千首，收拾余师即我师。
丁年口伐真奇事，一代诗鸣不救贫。大手欲推浯水颂，群酋曾折石湖巾。乃今谢傅还初志，其奈王阳是故人。独有吾闽欠公句，诏书果起钓磻滨。
此行闽峤吾能数，行尽天南未了青。莫倚看山韬墨本，要须入界挟图经。西湖杨柳云生镜，东阜离支锦作屏。欲托翁冰乌石篆，请公作屋与新铭。
蚤知吴下多奇士，身许先生嫡子行。他日略容追李杜，斯文何敢望班扬。向来流水孤三奏，此去飞霞乞一翔。牛铎调宫吾岂敢，嘘濡万一借声光。
胜赏多从暇日违，眼中朋友欲星稀。退休不复思三顾，能赋犹堪广七依。游鹿台前空逝水，栖乌曲里只斜晖。书生怀古真痴绝，看尽闲云入栋飞。
琉璃灯暖烧春红，水晶帘垂望欲空。美人缥缈隔花雾，春心咫尺无由通。宝钗沽酒市楼中，当筵一曲悲丝桐。少年游荡足行乐，江南日日长春风。
君家去天才三百，君身去天无尺五。忽忆泥功栈外山，尽是杜老思君路。而今西子媚回塘，坐令猛士纡柔肠。可能直下窥秦陇，翻作吴儿时世妆。
仲章薛公十一鹤，季章李白诗百篇。自我过都得二老，颇觉闽蜀堪同川。今来划逢丁将军，秀杰万里来嶓岷。箧中当自有行记，幸借天壁开嶙峋。
迎面宾鸿去未多，揽袪官柳不胜拖。还家定笑扊扅曲，上水初听款乃歌。浊酒过邻通问讯，青灯语夜惬平和。机云也有谋东日，可解沧浪理钓蓑。
船头月浑云不度，转眼光阴遽如许。江湖无地寄风威，短蓑遗作胡旋舞。还将老病入孤舟，碧波为人生白头。阑中五更鹅鸭乱，老渔画肚起长算。
风师风狂无是处，文采成龙或成虎。向来打橛钉虚空，今日入山还削鐻。晴窗洗出烟岩秋，休嗟李广不封侯。见说行年今在坎，老慵且作囚山囚。
老马知涂益可羞，寒灯冷砚照穷愁。著书不望从儿读，归舍何当与妇谋。赤脚踏鲲真浪许，短衣射虎恐长休。何人得似襄阳守，乞我苕湖十顷秋。
一昨羊城别五仙，驾言韶石叩钧天。偏师政拟劘诗垒，浅濑那知滞酒船。但使系书勤雁足，敢思腾上竦鸢肩。区区定取韩康笑，卖药逃名却自然。
早岁纵横论九流，中年往往爱清幽。细观梦境皆争鹿，静遣机心欲狎鸥。池上贪闲临晋帖，灯前抱病看吴钩。山林钟鼎从天赋，言志俱惭点与求。
振锡浮杯定偶然，茧窠谁见老蚕眠。祇知大胆嘲无本，渠识前身是普贤。师欲赢粮趋建德，我惭观画访开先。莫将幻境夸阳焰，吐尽多生渴死涎。
满窗晴旭散轻埃，报答生成只酒杯。篇什正须今日用，岁时偏傍俗人来。轻舠上藕泥初拭，小巷争鱼臭不开。试作横竿权土炭，聊从夜半候阳回。
枕上吟哦安意好，新诗自觉鬼神扶。遥传旧岁无多子，皆试新衣是早图。天下自须胡伯始，江东只在管夷吾。乡山此际当治麦，误矣为文效两都。
检点诗篇方细读，忽传新渥照澄江。荣公铜虎非渠事，旧忆河豚是此邦。萧散盖公宜置舍，风流谢守想临窗。他时我得扁舟去，直过凝香索酒缸。
抱瓮终焉与世迷，斲轮久矣叹吾衰。江南未必无佳士，海内何由得二儿。不共施梁争折角，却思陶谢与同时。歌成未免傍人笑，农马虽专技已卑。
一百五日苦多雨，二十四花能几风。壮心欲与儿女竞，春事翻成寇盗空。公私蛙合笙歌里，客主山张图画中。作意后游仍独醉，西湖莫忘远来翁。
昏花乱眼叹吾衰，宝带忘腰羡子宜。碓下谁明能行者，瓮中聊觅永禅师。醉乡欲结无为社，劫火难烧见在诗。忽忆扁舟洞庭路，霜螯斫雪点橙丝。
短羽真成入彀游，小儒踪迹欲谁求。非关古字诛扬子，自是诸生欠沈犹。百计千方元薄命，双溪二水各宜秋。此行试卜唐夫子，会向芹边问楚囚。
左手旋干右转坤，群公相扇动流言。狼胡无地归姬旦，鱼腹终天痛屈原。一死固知公所欠，孤忠赖有史长存。九原若遇韩忠献，休说渠家末代孙。
樵路萦连入翠微，清泉白石可忘机。云中犬吠刘安过，树杪春深望帝归。白鹤肯留华表语，苍官合受锦衣围。珠襦玉柙今何许，一笑人间万事非。
无可奈何生午凉，暮年王粲更情伤。一川水浄鸥能白，九月秋归蝶自黄。洛下篇章还独咏，辽东城郭正相忘。纷纷后土涂泥甚，小试庄周曳尾方。
天竺应须老辨才，罗浮那得染尘埃。试看出日朱明观，便是中天积翠台。起废合归良匠手，安禅好住白云堆。寄声旧日黄居士，九锁丹函请一开。
青筇相伴到仙坛，身寄虚无缥缈间。景物迥殊人世界，烟霞深锁道家山。纷纷尽向红尘老，寂寂谁知白日闲。遣履山中棋一局，几人于此未应还。
使君今宵有高会，天为好事收滂沱。厌将歌舞竞时好，只有风月为诗魔。此际主劝客尽醉，何日弟和兄且歌。台高林影散满地，不饮奈此清光何。
忆昔舟泊云锦溪，溪上故人知为谁。读书亭中不草草，永平人物入深讨。生平藉甚梅子真，我乃晚遇情相亲。古人事业贵悠久，归欤访我同门友。
我来未试烹茶水，且读石上涪翁诗。上卧百尺晴蝃𬟽，下贮一匣青玻璃。渊深知是蛟龙宅，风怒似挟熊虎威。自古贤栖知几许，今有精蓝藏翠微。
自笑山泽为癯儒，侪之富贵非其徒。他人诞日䜩歌酒，贫家箪瓢屡空虚。昨朝不记生年月，面前忽见樽罍列。感君祝我还祝君，两翁相对头如雪。
潇潇风露菊花秋，人在瓯闽第一州。少日已尝怀壮志，今朝端不负清游。陪君数日从容语，洗我平生散乱愁。从此归来复何事，风涛虽险奈虚舟。
敛藏先用肃如秋，次第阳和遍九州。岁月正缘闲里度，纷嚣那得静中游。明知与点有真乐，未足希颜却自愁。讽咏棹歌思九曲，与君重约泛扁舟。
一缕彤霞晚照晴，眼随白鸟去边明。疏疏烟树有无际，激激滩流高下声。归思楚云连日暮，新诗边月带霜清。前村倘有梅花约，草草相逢盖亦倾。
学问分明有本根，一编鲁论幸今存。奈何至理难穷究，愿与良朋细讨论。欲探圣传千古秘，莫令心鉴一毫昏。吾侪总在生成内，要识无私造化恩。
十载交游一日如，高情多谢不相疏。分携幸不隔江海，得便常须访起居。折柳正当三月暮，泛舟深约九秋余。相期暇日吟哦外，只有公勤是荐书。
雨意随人自及时，使君一念实通微。不知沛泽人间遍，但觉炎蒸梦里非。苗稼顿回枯欲死，桑林又喜绿添肥。从今饱吃鄱阳饭，细纪贤侯德政归。
交游无数竟谁同，雅羡夫君气似虹。吾道久随流俗弊，义居今见古人风。端能纵目秦淮上，邂逅论文楚水东。归去梅花开也未，江头叶叶剪霜风。
一气同流举切身，胡然于此限比邻。直须静处工夫到，便觉闲中意思真。心远独游千载上，客来共醉一樽醇。寓形宇内皆生意，何但名园草木春。
面对灵龟最上峰，舟中活计不为穷。半春台下桃花水，一霎岸边杨柳风。天巧此时穷险怪，渊泉终日悟流通。一生堪笑渔翁拙，卧听潇潇雨打篷。
秋来无日不登临，独喜今宵月满襟。仰面青天思把酒，寄情古调欲携琴。凉风舞袂身将举，白露沾衣夜向深。要看一台清影满，尽教移转碧梧阴。
台高无奈月明何，岂惮攀缘上岌峩。万壑秋声归草木，百年乡思动关河。遥知素影千家共，不独秋光此地多。中夜酒酣狂欲舞，停杯且复听吴歌。
节物惊人故欲催，天涯倦客几时回。坐倾浊酒醒还醉，手把新诗卷又开。远想含香当奏事，近缘无月不登台。烟波见说西湖好，要趁秋风把钓来。
霏霏小雨酿梅黄，结束琴书底用忙。已幸一春邻绛帐，祇今十日是端阳。榴花照眼新篁翠，卢橘盈盘煮酒香。天识主人留客意，故教归路滑羊肠。
当年心事几绸缪，长记天西玉一钩。客里近来嗟我倦，江边重得送君游。读书会有新功用，把酒聊寻旧倡酬。自愧不能追往事，但劳清梦绕螺州。
清时何故有遗材，酒胆如虹亦壮哉。多谢论交比金石，自惭进德未涓埃。政须尊酒风前共，莫作扁舟月下回。风雪当门须有夜，要观四物一时来。
西郊有客枕溪居，特为孤芳小结庐。窗外横枝疏带竹，花边流水暗通渠。伊方傲矣百花上，我亦翛然三径余。此外不关茅屋事，为谁烟雨自妆梳。
闲倚栏杆觅句时，此身如在浣花溪。草迷芳径王孙醉，花满春山杜宇啼。酒罢啜茶留石井，兴余随月步江堤。清泉白石平生约，未有工夫为品题。
逼人富贵固骎骎，体国忧时一寸心。符印递迁无旷岁，庙堂谁谓少知音。民间利病搜求久，财计源流讲究深。飞挽恢恢有余地，要知罢困极于今。
才难叹息古犹今，使节双持委寄深。真主厉精思吏治，累朝忠孝结人心。激扬正赖扶风宪，钦恤惟存布德音。吏称民安两无事，不妨丹扆献规箴。
登亭每忆楚东时，把酒吟诗对落晖。拭目正看黄鹄举，回头不奈白云飞。未应失计荒茅屋，正坐无钱买钓矶。𤱶亩有怀常抱膝，论思惟日望公归。
如今无复酒肠宽，十五年同一梦间。岁月易从愁里换，鬓毛多向别时斑。诸公台阁总皆著，独我山林自爱闲。见说西风欲回首，樽前重得话间关。
满地秋阴日欲残，故人相约过松关。风烟雨后呈姿态，杖屦秋来起废闲。喜有诗情浓似酒，从渠日历积如山。清溪况解知人意，为绕山堂绿一湾。
儒党凋零类月残，兴言及此最情关。杯觞固可随宜醉，主宰何尝有暂闲。行健要将干作马，登高须识艮为山。莫教尽日劳舟楫，只在当初相见湾。
千岩万壑暮云归，不但晴宜雨亦宜。妙处已将诗句写，吟余惟有梦魂知。对床谁共三更听，击节难名一段奇。安得山间伴清宿，拥衾推枕和公诗。
随宜适意小轩亭，傍竹临流取次成。地接园池山迳近，畦分花木四时平。秋风日有酒杯乐，径石时敲拄杖声。既有清湾堪钓月，可无一叶小舟横。
把酒蒙轩喜屡同，笑谈终日坐生风。但知此意无欣厌，一任时人自介通。醉里直愁逢李白，席间何幸有车公。南枝趁取梅花未，贤圣时时为一中。
未省千林变作瑶，祇知尊酒侍清宵。大将臣子明忠孝，妙在阴阳验息消。忆此老仙冲雪去，归欤两袂喜风飘。岭头故事诗能纪，今古相逢总不饶。
相逢便欲作归谋，为子殷勤一日留。山好不妨和雨看，水平重得绕湖游。酒须更放微醺饮，诗亦无劳着意求。别去不愁山水隔，兴来径理雪中舟。
诗哦击壤兴悠哉，一任光阴头上催。味好花间饮醇酎，风清竹外见疏梅。孤鸿忽自云间至，好意惊从天外来。人有合离花一也，不应人去不花开。
小斋容膝足迟回，世路羊肠不用猜。久矣此心冥进取，翩然何日赋归来。新𥬠半熟瓮头酒，小摘微黄叶底梅。尽日北窗听雨卧，任他门巷长蒿莱。
设门大字题嘉遁，买宅浩然归去来。十亩清溪千个竹，一庭春意半窗梅。渔樵正伴诗翁乐，鸥鹭俄惊诏墨催。底事此中留不住，钓磻知有济时才。
邂逅相逢不记春，未知此际得情亲。一溪云月闲中计，三尺丝桐物外身。未有清尊酬痛饮，已惊明日是行人。抱琴归去无余恨，大吕黄钟一味醇。
琼楼玉宇不胜秋，把酒临风味转优。云雨自为朝暮变，歌诗不尽古今愁。谁知明月天心到，却有佳宾水际留。无限醉眠呼不醒，步随清影只搔头。
坐谈冰雪满怀秋，珍重余君学素优。每有诗情并酒兴，为平月恨与花愁。支颐万事从渠变，拂榻今宵为我留。何处青山堪卜筑，约君归种菊千头。
蹑险扪萝策短藜，翠微深处有幽栖。风常拂面炎凉变，事不关心得丧齐。白酒携来云外饮，新诗留向竹间题。相陪尽日余清兴，犹自徜徉玩碧溪。
四野山围面面屏，何人结屋趣方成。好风吹过半湖碧，白鸟飞边一点明。乘兴半春携酒约，隔山遥夜读书声。买邻为爱茅斋近，试倩诗人状此情。
浴沂天气出郊坰，所至题诗取次成。花坞风烟俱入咏，云岩泉石屡增名。摩挲硖石旧题字，展转东山未尽情。不出祗寻窗下计，春光随处亦清明。
苦无多路旅程宽，正是江南绿打团。欲湿征衫梅雨细，不成客梦麦秋寒。官闲诗可频搜句，亲近书宜月问安。自笑无才愧之子，明时君禄讵能干。
听取闽山父老谣，屡曾游戏试牛刀。双凫泽国翩翩去，一鹗秋风渐渐高。书至未忘千树橘，政成须种满城桃。早归宣室膺前席，莫漫江头赋广骚。
快读新诗似见梅，昏昏醉眼为君开。枝头未见粉苞露，句里先传春信来。试问花神缘底晚，政须羯鼓为渠催。前枝见说南枝早，合取彭溪溪上栽。
云章华阁照明时，朝野如今尚采诗。紫府祗因通夕梦，永平从此失朝饥。似闻令子心传印，便有行人口似碑。还许秫田分靖节，黄花重九醉东篱。
穉子堂前戏彩时，种莲积水作盆池。间闻并萼窥红影，谁识双柯媚绿漪。莫谓微荄无妙意，也知造物等儿嬉。看看膝下成双绿，为应君家此段奇。
人杰须知本地灵，鹅峰挺拔湛溪清。新添九桂丛芳茂，旁发一枝花更荣。文社只今传盛事，宦途从此展修程。归耕愧我犹无地，仅有青山一笑迎。
琴书结束定何时，折赠新年梅一枝。诗过钓台天欲雪，春归湖岸柳成丝。交游文社顿成阔，富贵帝乡今可期。小试活民医国手，眼明诸老会相知。
何事隆冬震地雷，天公补过令方回。玉装庭树三番白，花间江梅六出开。岂止为民除瘴疠，且欣无地不琼瑰。到家未说丰年事，喜奉慈亲酒一杯。
雪行崧岭岁华新，又作残年踏雪人。茅屋画檐俱富贵，穉松枯木总精神。哦诗未怕寒生粟，举酒惟知暖欲春。自说到家贫亦好，两峰门外玉璘珣。
何必游园问主人，只寻花柳闹中春。都无拣择行随意，不费思量句有神。是处林园明紫翠，晚晴楼阁倚嶙峋。村村鸡酒相招唤，安得便为同社邻。
壮年学易计非疏，晚读人间种树书。不向云霄羡鸿鹄，却来江海伴舂锄。感君绿野成归计，令我青山思故居。只恐奇谋未施设，折秦强赵要相如。
人生相遇若云萍，听唱阳关酒暂停。夜雨挑灯今昨恨，秋风吹梦短长亭。笑予衰鬓霜侵绿，喜子新功刃发硎。欲当马檛何以赠，江边犹有柳条青。
问津早似武陵溪，屋上鹅峰有遁肥。醉脸丹时歌雪白，碧山深处染桃绯。林亭缥缈仙翁乐，酒盏交酬花片飞。逍遣个中闲日月，赋诗应不送春归。
不待渔舠唤隔溪，种桃千树正红肥。山围晓障新图画，花押春班簇紫绯。池净白鸥相对浴，客来青鸟故双飞。寄诗为问花前醉，何似天香满袖归。
双旌未逐诏书还，放适何妨且谢安。地拔鹅峰长突兀，天教老子得蹒跚。病瘳不必维摩问，客醉谁知太守欢。更乞为时推此意，要令宵旰九重宽。
路入芳池柳岸行，宛然野渡一舟横。祗缘胸次规模别，便有江湖气象生。云影恍疑帆影度，啸歌中有棹歌声。天书恐逐衔芦雁，未许花边卧月明。
待得巡檐有月行，梅仙无惜为琴横。频招野客耽诗兴，祇恐东君费曲生。拄笏静看山拥翠，凭栏闲听水流声。人生聚散无劳较，万里青天白鸟鸣。
圣世宗儒重设科，名公硕德总搜罗。近年底事摧颓甚，士气都缘斲丧多。忧世情词常恳恻，喜君事业久研磨。不才但有山林兴，洗耳专听奏凯歌。
千里江头访故人，事虽论旧道弥新。悬知一味忧勤意，要活九州穷困民。秋月洞明波底影，祥风潜有雪中春。荒山僻峤雪深处，无惜遄驱六辔均。
服膺师训毅名斋，观省无妨动与偕。只向此中窥所守，已知平日谨诸怀。器充宏博乾坤大，理析精微律吕谐。吾道古今穷不尽，一尊深夜讲朋侪。
兴动齐山杖屦飞，可人迟日嫩晴晖。一堤烟柳连秋浦，万里江山入翠微。泉石怪奇难尽究，古今题品待携归。春来歌酒虽无禁，不与红尘染是非。
日日花光展翠游，芙蓉高树压城头。招邀风月新添竹，管领湖山数上楼。欲伴清琴庭舞鹤，不惊使节浦眠鸥。花开红藕薰风细，恨不同撑柳外舟。
未成花柳种成堤，早有先声到浙西。待得已书驯雉绩，不妨聊访旧鸾栖。堂前风入琴三弄，江上春归雨一犂。莫道催科能样急，也分一念到群黎。
花日迟迟暖似烘，杖藜飞舞趁东风。野桥傍水柳先绿，山寺留春桃正红。信步哦诗忘日晚，因言契理觉春融。莆田远在千山外，长使灵泉信息通。
门前题凤风何薄，雪夜回舟意未真。谁似松溪弄明月，兴来载酒访幽人。扣舷牛渚盟当践，落帽龙山约又新。况有梅花凉玉雪，暑窗容我日为邻。
省赋山间明月章，好风吹我上河梁。冰轮不带一分缺，玉鉴无如今夕光。正自凭栏观水静，不妨倚杖看人忙。有谁会得迟归意，籁息天高午夜凉。
寺访灵泉山路长，赋诗因得话莲塘。林间度竹风无暑，涧里流花水带香。静胜携筇终日款，闲来坐石满襟凉。纪游未暇牵人事，题品输君第一章。
景入小春方嫩寒，缓行不觉鸟间关。倚空叠嶂何崷崒，带石清溪屡绕环。政拟徘徊檀木岭，且先点检上林山。杖藜未作忙归计，又喜临清得钓湾。
乘兴联翩渡小溪，轻车不怕日斜西。拟来古寺观新扁，且向山斋读旧题。茆屋起烟归路暝，秋云阁雨暮天低。人生适意惟行乐，不较毫芒宠辱齐。
屡陪轩骑过横溪，每想云岩望眼西。酬约再寻山下路，赋诗留与石间题。吟风弄月计为上，竞利争名著总低。明日杖藜归故隠，人生离合信难齐。
羞逐纷纷世所趋，东溪风月未尝孤。闭门蒿藋从渠长，堆案简编聊自娱。机括要须明活法，箪瓢非但守枯株。不观点也风雩意，洒落胸中一累无。
少日深期造孔门，于今老矣叹无闻。自怜大业乖传授，赖有遗编可讨论。君赠名章多过誉，我惭衰朽不胜文。誓言愿毕余生力，细与穷源探本根。
反关甘与世情暌，绿遍闲庭草欲齐。何处客来谈列岫，有人雪踏自东溪。坐低流俗几千辈，已见新诗第一题。他日竹林如肯过，圣门相与探端倪。
面面青山不记名，想知宜雨亦宜晴。去来自在云千叠，高下无多屋数楹。晨诵昼弦俱乐事，春光秋月总诗情。个中真乐谁能识，不问人间枯与荣。
自从栖隠入山深，间阔真同金玉音。已谓清光依日月，不知幽趣尚园林。暂违陶径菊松面，喜动苏堤梅柳心。闻道专留荐贤牍，知音当在伯牙琴。
不辞艰险涉江湖，素志惟期欲展舒。平允外应无别法，坦夷中自有亨衢。虽云天远雁行近，未至风高鱼素疏。见说民淳须事简，不妨宦学进工夫。
章泉相去每相思，多谢交情不见遗。缱绻方赓前日句，联翩又读后来诗。梅方迎腊多投好，菊已凌霜不入时。大抵世情皆若此，吾侪真结岁寒知。
清明恰值雨晴时，賸喜邻僧福有诗。十里懒寻沽酒旆，一编深下读书帷。放怀是处青春好，无事于中白日迟。况是精蓝去家近，兴来何惜瘦藤支。
麟经书雨意何如，可喜非常故可书。膏泽未观南亩遍，嫩凉且觉北窗虚。采诗好入丰年颂，把酒聊娱化日舒。怀抱一时宽亩𤱶，微疴勿药顿消除。
庸庸不作世间奇，空负生成造化机。岁月漫惊多发积，功程殊未进毫微。不贪腰下悬金印，且自尊前戏彩衣。多谢诸君借辉润，一朝盈箧尽珠玑。
太初元有此山川，往古来今几许年。合是地灵神降岳，为生人杰柱惊天。遗民但抱羲农朴，正学谁知孔孟传。要识碧溪流不断，后人须看石崖镌。
药裹屡蒙扶病亲，一番书至一情真。人言莫急晨昏奉，我叹尚为萍梗身。栖隠重曾定要约，章泉一见话悲辛。吴笺况拜殷勤赐，且续新诗为缕陈。
江南目断短长亭，会面无由见德星。所及交情无皂白，且欣师训炳丹青。君将偃室春鸣瑟，我但莱衣日过庭。多谢新诗相勉进，敢忘圭复识中扃。
几欲来观鱼计亭，未酬此约已星星。自从萧寺一回别，不记春山几度青。尚友古人长闭户，喜闻新命忽扬庭。兴来会作扁舟去，剥啄应劳为启扃。
风光报答可无诗，渐喜春风熟燕泥。客至甚思留竹隠，书来无奈趣岩栖。幸同故国云虽暮，朗诵新吟日未西。自愧续貂才不敏，徘徊月已在榱题。
且喜花时雨不妨，凭阑闲与细平章。一池交映月添白，六出同妍雪逊香。素有书痴缘病懒，不知诗兴为渠忙。道人雅好惟清供，却恐花神索酒觞。
暂辍书程业未妨，倚栏高诵杜陵章。不知雨意将诗意，但觉花香带酒香。散破苦嫌饥雀下，争喧闲看蜜蜂忙。也知栖隠如萧爽，恨不花前共举觞。
苒苒年华渐向西，可能回脚下涂泥。静收营虑还书卷，少有工夫入菜畦。洁甚水蒲边白鸟，翩然风柳下黄鹂。犹嫌宿处闻鸡犬，更待移深过虎蹊。
造化涵洪靡不容，近分一谷著愚公。地因沙涨偏宜竹，山为岩多却碍松。夜静图书天晓睡，腊寒薪火暑天风。独惭道学工夫浅，却比先师不屡空。
清泚何妨一整巾，苍崖先自怯登临。泛现人物几荣悴，祗有林泉无古今。万个倘容参直节，一泓端欲印无心。苍颜还许交同老，罗隠书堂尚可寻。
数寸清纯玉不如，入波陶发冷萧疏。千金烂抵荆山鹊，一璞深刳渭水鱼。墨带花香临近涧，泓沉灯影了残书。从来端歙难优劣，名下真成士不虚。
无能应俗苦皇皇，诗不惊人笔事荒。天下无山如饭颗，人间有水自沧浪。左杯右蟹一舟足，早韭晚菘三亩强。莫谓觉来亡可嗜，逢人犹自觅花忙。
道山堂上御府画，展卷犹能记老燕。十日何由办水石，千金乃可分江天。楚湘两岸风落木，海岳三秋雁度川。大山小山俱好隠，江南梦去曲肱眠。
平生不识武昌楼，官柳青青好在不。庾亮笛吹黄鹄月，简栖碑驳碧苔秋。山横赤壁含情断，水出瞿唐快意流。何处叫君同一醉，并舟秦女擘箜篌。
水明一色抱神州，雨压轻尘不敢浮。山北山南人唤酒，春前春后客凭楼。射熊馆暗花投扆，下鹄池深柳拂舟。白发邦人能道旧，君王曾奉上皇游。
雁知枫已落松江，催得书来急蟹纲。消一两螯如斲雪，强三百橘未经霜。无诗莫学天随子，有酒当呼吏部郎。不解持经聊戒杀，省嫌无板去烧汤。
年年作誓蟹为羹，倦不能支略放行。但是草泥行郭索，莫愁豕腹胀膨亨。酒今到此都空了，诗亦随渠太瘦生。吏部一生豪到底，此时得意孰为争。
青天肯为蟹飞霜，蟹亦贪诗老更狂。枫叶已随诗共冷，菊花能为酒先忙。平生尔雅谁能熟，此去玄经孰敢荒。剪去吴淞半江水，渔翁不敢叫沧浪。
人间宁有几松江，蟹到强时橙也黄。非是龟蒙无此隽，自从茂世孰为忙。乾坤大半渔为宅，雪月从头笔做床。不读晋书谁了此，晋书曾读也苍茫。
江空蟹急窘于搜，满腹清凉做尽秋。茶灶笔床新意思，寝香卫戟战风流。生拼不入吴王鲙，死亦相寻越女舟。得一好诗无可憾，无诗也不作骚愁。
秋驱雁至至犹稀，且馔新𥬠理旧衣。蟹为龟蒙何惜死，鲈非张翰且休肥。五湖已去无遗恨，三径方归有昨非。更欲借渠茶灶火，萧萧叶满洞庭芦。
早挥鲙手作云鳌，雪带晴飞且拍熬。安得轮囷如此壮，也知郭索许多骚。翰林风月从来别，太史江山一味豪。今夜笔床船上去，已输吏部十分高。
西风送冷出湖田，一梦酣春落酒泉。介甲尽为香玉软，脂膏犹作紫霞坚。魂迷杨柳滩头月，身老松花瓮里天。不是无肠贪曲糵，要将风味与人传。
山如罨兮栖柔烟，鸟徘徊兮翠如褰。荫松柏兮牵丹泉，猿在上兮鹤在前。拍浮丘兮延偓佺，话坎离兮生坤乾。问山月兮今何年，月得道兮玄之玄。
四朝渥遇鬓微丝，多少恩荣世少知。长乐花深春侍宴，重华香暖夕论诗。黄金籯满无心爱，古锦囊归有字奇。一笑难陪珠履客，看临古帖对梅枝。
且入西陵抖素衣，寒灯犹有雁相依。月僵积雪和梅冻，天拆残星背斗飞。书策不堪供世用，江山何肯笑人归。赤城仙伯皆吾辈，为带诗行问子微。
中天积翠玉台遥，昆阆吹风下赤霄。鹤护青松生老珀，龙归丹井应寒潮。三台自逐玑衡转，玉帝常同海岳朝。休道人间仙骨少，功成也会作松乔。
一石上负昆仑柱，一水西奔牛女渚。玉斡狞鳞万松古，夜夜神光干帝宇。石滑苔危冰一缕，四海长依开辟雨。月落未落逢诺矩，两足敲泉龙罢舞。
朝廷文物自升平，公主园林尚典刑。山好尽强金谷涧，客来且上翠微亭。鹤鸣欲说前时事，花在非如旧日馨。多少唐人诗意思，无人知得更冥冥。
早乘霞气入蓬莱，不识神仙也不来。曾与赤松游数日，自携玉女上西台。当时共说黄房事，回首空惊碧海埃。前度刘郎今得度，桃花一一为郎开。
潮分残力引船飞，一道浮晖入杳微。可惜梅皆容易落，相将雁又接连归。依前清洛情犹在，觉道离骚事已非。倚枕但看王导传，困来不复解春衣。
衮衮江来急建瓴，一西还有几长亭。峨眉雪罢添巴水，玉垒云空见蜀星。白浪不侵鱼复阵，青苔犹护剑关铭。堂堂功业今皆在，天意何时更一醒。
踏破深崖苍石棱，八峰来谒简庵清。山花照座一两点，雪狖叫云三四声。诗带烟霞藏旧刻，门开楼阁见经行。平田浅草归时路，风月依然度百城。
道人去住本无心，云出空山鹤在阴。试问白莲同浄社，何如赤壁卧青林。叫群孤雁水天阔，啼雪冷猿岩洞深。要勘山门骑佛殿，春风杖锡傥来临。
重重帘幕护金猊，小树花开逼麝脐。寒色十分新疹粟，春心一点暗通犀。香延棋畔仙人斧，影射灯前太乙藜。从此再周花甲子，伴公长醉玉东西。
霜明玉节映寒流，马渡芦沟向上头。万里河山观古塞，百年荆棘叹神州。要临瀚海铭燕石，莫上新亭作楚囚。多少遗民思旧俗，可怜金帛岁包羞。
坦情渠侬嫌我真，斗升谁给太仓陈。悠悠江汉飘零客，落落乾坤老病身。心历百艰弥感奋，诗留千古越清新。高斋高处齐文焰，付与从今仰止人。
与子乡邻信有年，故王遗事到今传。爽鸠邑改风烟在，散骑园分水竹偏。高架插书供夜读，满堂成彩敌春妍。相如可是区区者，戏笔题桥亦偶然。
枌社交阴旧有缘，蹇馿那得到亭前。青山谢傅携樽地，白水钱王守冢田。尚友诗书厪暇日，养亲豚韭乐丰年。异时驷马荣归里，虚左相迎更可贤。
康乐秀髯长拂巾，伐山走鹿辟车尘。才毫并触当时祸，物色分留后代人。环涧已为僧去碣，红泉今与子通邻。著书万卷精庐里，成佛生天自致身。
点点晴光滴翠岚，参天松干影毵毵。穿云日阅客十数，汲水时闻僧两三。俗子绕登山勒马，禅心常共丹同龛。烹茶汲取盈瓯雪，一味清霜齿颊寒。
翠微深处著亭台，抖擞红尘双眼开。岚影剩添杯色好，泉声不带市喧来。竹间啼鸟破山寂，天际孤舟界浪回。占断鹞峰无限景，何妨杖屦日徘徊。
海角人烟百万家，蛮风未变事堪嗟。果堆羊豕乌青榄，菜饤丁香紫白茄。杨枣实酸薄蒳子，山荼无叶木棉花。一般气味真难学，日啖槟榔当啜茶。
咫尺移文唤即应，此亭便可配韩亭。溪流横过一湾碧，山色平分两岸青。落日钟声鸣远树，半空塔影倒寒汀。云烟满目皆亲种，留与邦人作画屏。
坐对高舂放晚衙，舂米和石也穿芽。鸥边云阔三千顷，树杪烟横数万家。贮月未圆松琐碎，怯风无力竹欹斜。叮咛好护湖山景，养得阴成宿莫鸦。
镜奁平处小桥西，桥外轻鸥掠镜飞。凿破青云放山出，拨开碧藓引湖归。带烟插柳阴虽瘦，趁雨栽荷绿已肥。欲借禽鱼祝君寿，君恩宽大此情微。
新堤喜绕几纡萦，挈榼携壶出满城。萍破烟纹容棹过，石开云罅看人行。亭浮横照波中影，僧拾残霞树杪声。不必凤凰山上问，此山东向面湖平。
恍然楹桷架虚空，意象经营九仞功。三载笑谈杯酒里，一时人物画图中。金兰托契从今始，玉烛迎和与众同。却笑楚台雕篆客，强生分别诧雄风。
回头四十九年非，又向盆城把一麾。苏子北窗明月夜，谪仙紫极感秋时。来游偶契二贤迹，欲赋难酬五字诗。前辈风流沦落尽，何人为种玉田芝。
百世垂芳在一经，茂林修竹读书声。园池日涉皆成趣，景物天然分外清。聊复垂纶藏渭钓，等闲释耒起莘耕。知君自有真良贵，岂羡斯亭锦得名。
松形夭矫学飞鸾，怪石苍崖藓晕团。地僻不容人迹到，云深更觉客衣单。春归不见桃干树，月冷空余水一滩。欲问神仙向何处，山风吹雨作朝寒。
翰墨场中老斲轮，真能一笔扫千军。年年花月无闲日，处处山川怕见君。箭在的中非尔力，风行水上自成文。先生只可三千首，回施江东日暮云。
将军家世出臞儒，合上青云作计疏。吴下宅成花未种，湖边地吉草新锄。空嗟过隙催人世，赖有提孩读父书。它日石羊芳草路，弟兄来此一沾裾。
姑苏台下梅花树，应为调羹故早开。燕寝休夸香雾重，鸳行却望衮衣来。前时甲第仍垂柳，今度沙堤已种槐。应念无枝夜飞鹊，月寒风劲羽毛摧。
伯劳飞燕若为忙，还忆东斋夜共床。别后无书非弃我，春前会面却它乡。连宵为说经忧患，异日相逢各老苍。更欲少留天不许，晓风吹艇入垂杨。
亚字桥亭面面风，六人同坐树阴中。松交归路如留客，石碍流杯故恼公。山色最怜秦望绿，野花只作晋时红。夕阳啼鸟人将散，俛仰兴怀自昔同。
此去庐陵定几程，向来筇杖未经行。悬知征棹云边集，大有吟情雪里生。楚渡食萍应甚美，舜祠吹玉直能清。二君即日青冥上，唯我春山带雨耕。
太一图书客屡谈，已知上相出淮南。银台日月非虚过，金鼎功名得细参。从此与人为雨露，应怜有客卧云岚。明朝起为苍生贺，旋著藤冠紫竹簪。
笔陈无功汗左轮，而今老去不能军。水边白鸟闲于我，窗外梅花疑是君。欲向江湖行此话，可无朋友托斯文。新篇大是相料理，因忆西山扬子云。
楚楚田郎亦大奇，少年风味我曾知。春城寒食谁相伴，夜月梨花有所思。剪烛屡呼金凿落，倚窗闲品玉参差。含情不拟逢人说，鹦鹉能歌自作词。
京尘吹帽汗淋衣，相见频年只道归。省里移文那得了，家边持节未为非。煮干碧海知谁用，割尽黄云尚告饥。可得不为根本计，秋风还见雁南飞。
迟君日日数归程，到得君归我已行。一路好山思共看，半年有酒不同倾。吾侪政坐清贫累，各自而今白发生。人物眇然须强饭，天工应不负才名。
猛相思里得君来，政喜欢时却便回。别路苦无青柳折，到家应有小桃开。起居五马兼堂上，问讯千岩及阿灰。儿女痴顽夫妇健，漂零何日共尊罍。
平生中散七不堪，凤麈时时伴燕谈。道士有神传火枣，故人无字入云蓝。雨凉竹叶宜三酌，日落荷花倚半酣。极欲扁舟南荡去，冷鸥轻燕略相谙。
梅根东望九华云，中有风流衣绣人。名下一生劳梦想，尊前数语倍情亲。节旄在道催归汉，花鸟留君且作春。见说祥风挟时雨，故园松菊亦精神。
吴儿牵挽醉莼鲈，今日西归略自如。别路冷云随驿马，望乡乔木记吾庐。湘中花月偏怜酒，淮左儿童待拥车。凡我旧游君更历，橘洲相见讶无书。
前日松间步屧归，更将荷叶障秋晖。如今城里抛团扇，应是山中试袷衣。水有秋容莲渐少，树含凉气鸟慵飞。炎天既懒趋城市，从此尤须恋翠微。
冢荒无树亦无碑，土面砖痕似灼龟。坏道尚存翁仲守，传家知是子孙谁。又成东海终难料，欲锢南山最可悲。要寄此情浮世去，临流说与落花知。
此君别后稍添丁，留得清风镇户庭。老鬓不禁霜点缀，旧邻多似树凋零。一竿带雪寒垂钓，数亩连苔昼掩扃。此话有谁堪委似，几回无语向青青。
天街夜鼓彻云霄，一望星河影动摇。佳节无如元夕盛，老怀不似少年豪。红尘巷陌青丝鞚，明月楼台紫玉箫。谁料南坡招野叟，诗肩相对两峰高。
相将除夜南风起，雁已声声向北飞。骤暖定知为雪骨，瘦年终不似冬肥。日来病可方开酒，节下春回稍减衣。正好伴公湖上去，孤山观里看梅归。
平生南磵古遗民，初度招呼我辈人。每听谑谈须绝倒，极知老气政轮囷。杯盘满坐添灯火，儿女成行劝主宾。但愿吾侪似梅柳，年年相见一回新。
隔篱人语自喧嘲，紧闭苔扉不许敲。谈麈带尘悬屋角，牵牛承露上林梢。投闲得计心常足，拟古成编手自抄。风雨欲来偏感处，蚁先移穴鹊移巢。
洞里桃花自古初，人间尘事几乘除。重来渔父难相觅，前度刘郎未忍疏。画檝迎逢春女渡，采符供奉岁朝书。嫣然似共幽篁语，占尽风光奈得渠。
晴岚漠漠水溶溶，落叶遮船翠盖重。秋色尽为渔者占，山光多向道人浓。云连合抱前村树，磵绕飞来小朵峰。送罢夕阳迎素月，楼台高下自鸣钟。
寄远含芳别陇头，胡沙漠漠去无休。谁招青冢千年魄，散作黄昏万斛愁。画角霜清肠屡断，花光墨淡影空留。年年最忆前村夜，一段孤明雪亦羞。
远怀日与静相宜，山色窥帘涧撼扉。野草自花聊献笑，重云不雨谩垂衣。人间事业难争长，睡里工夫独造微。却怪蒙庄犹寐语，梦为胡蝶未忘机。
黛拂双眉粉衬毫，翅烘晴日伴相遭。戏勾穉子从花远，恐惹游丝莫鬭高。栩栩倏来仍易散，深深交舞为谁劳。吴王花草滕王笔，千载风流敌楚骚。
陌上春泥苦未干，绛唇渐吐不禁寒。海棠尚晚教谁伴，山帽冲风每自看。声好最怜清晓卖，味甘长记绿阴团。年年过雨胭脂落，时序关心有几般。
摩挲只作钓矶看，相伴秦翁且住山。霜洗旧棱人共瘦，藓侵孤韵鹤同闲。因思樵牧分争处，已过唐虞揖逊间。风月满林时憩寂，三生幽事梦中还。
微波漾漾雨蒙蒙，岸脚烟莎间水葓。照影已无双鬓绿，关心犹有一丝风。鸳鸯对浴红衣扑，菡萏相亲翠盖笼。醉舞梦吟皆胜处，个中非异亦非同。
凭高每叹昔人非，空有群峰碍落晖。大雅风流谁举似，长安秋草又衰微。寒花负约开犹懒，幽鸟忘机趁不飞。来往半生堪记处，西村灯火夜船归。
桃李粗疏合负荆，岁寒标格许谁并。花中有道须称最，天下无香可鬭清。倚竹向人如少诉，临流窥影更多情。何当唤取湘累起，伴我空山茹落英。
水接遥空分外宽，孤山月出静中看。疑从弱水移圆峤，似共姮娥住广寒。秋雨秋风初过后，荷花荷叶半凋残。西村数点归鸦湿，老子新题墨未干。
荡荡春风草木香，茫茫泽国水云长。鶑来占柳为歌院，蝶去寻花作醉乡。闲与物情聊品带，老于文字懒巡行。望中别有关情处，几度朝阳又夕阳。
小亭终日对幽丛，兀坐无言似定中。苍藓静连湘竹紫，绿阴深映蜀葵红。猫来戏捉穿花蝶，雀下偷衔卷叶虫。斜照尚多高柳少，明年更欲种梧桐。
时俗常谈已断霜，雨寒翻著絮衣裳。花枝照眼堂堂去，茗椀关心故故香。杨柳稍传鶑割据，茅茨敢望燕商量。旧游莫诵兰亭语，自觉中年易感伤。
急雨捎荷分外奇，珠玑狼籍锦纷披。下塘六月关心处，西塞扁舟入手时。却傍青芦深处宿，还思白石去年诗。平生浩荡烟波趣，月淡风微只自知。
北窗隠隠透南薰，老子全身是此君。冷入鱼腮池面雨，静连禽语树头云。苔因觅句行来破，石为观空坐得温。时事自多无耳听，长安虽近不曾闻。
六月西湖带雨山，小舟终日傍鸥闲。风烟如许关情甚，宾主相推下语难。几点送君归大雅，一凉今夜满长安。江湖远思知多少，归去风前各倚栏。
玉涧金寒窈窕身，翩翩翠袖挽青春。水晶宫里成仙女，香醉山中得道人。朔雪几回埋不死，南洲一出浄无尘。朴翁老矣谁同调，相对无言意转亲。
一梁中截两山连，雪布寒飞几窍穿。深凿却疑通禹穴，长流应不比潮泉。崆峒影里分三峡，太极图中会百川。神斧何年平石壁，新题许我得深镌。
百尺云岩道院边，晓钟疏磬思悠然。荷间酌酒和清露，石上题诗染翠烟。半岭泉鸣通古涧，数家秋尽隔寒川。西风似欲吹人起，去逐骑鲸汗漫仙。
肇举明禋预戒期，请临斋殿御帘帷。廊头万旅皆花帽，殿下千官尽绛衣。玉辂时严三岁礼，庆霄遥望五云飞。小臣头白供笾豆，亲见虞廷览德辉。
百华照晓岁更初，黼座当中列辟趋。舞蹈三回严赞唱，虔恭百拜听传呼。麾旗簇仗朝仪肃，韎韐班庭远意孚。元会五逢叨侍从，欲陈嘉颂愧才粗。
昔年玉瑞下层霄，今日瑶池预祝尧。负扆当阳天子坐，称觞颛面宰臣朝。九重陛下听鸣跸，万岁山前看舞韶。持橐五人沾镐饮，独怜蒲柳望秋凋。
霜晴宝殿转春风，潋滟金卮酒色浓。百戏丛中呈雾豹，万花深处仰云龙。笙簧对御呈三弄，鼓吹成行叠几重。衰落谬令陪翰苑，小臣何以寓形容。
新元六日三陪宴，黼扆前头御榻横。紫袖旁阑宣乐节，金貂当殿赐杯行。四夷来致三呼祝，万舞驩同九奏声。谬忝词臣无补报，丰年惟愿稼如京。
金门攒点鼓初停，禁柝犹传第四声。不省人闲一回夜，如何天上两般更。书生持被苦无寐，圣主求衣率未明。惭愧论思真忝窃，何时边徼尽销兵。
紫坛熙事乐高张，天胙皇家福简穰。六奏声中来象物，万灯明处望龙章。星珠月璧清宵丽，风马云车碧落翔。屡有诏书崇简约，只将诚意动苍苍。
温温和气袭龙斿，薄晚轻云忽便收。穆若清躬升午陛，烂然华月满圆丘。烛光不动风前影，星彩交辉冕上旒。拜贶益恭形圣语，卜年增永禄增遒。
广乐锵鸣列炬燃，礼成犹想吉初蠲。鸳班夜贺天颜喜，宝仗朝囘物采鲜。万姓竦瞻双凤阙，一封飞下九重天。乾坤清晏欢声满，今次郊禋尽胜前。
国重明禋预戒期，九筵宏敞肃宗祈。阶前万旅皆花帽，庭下千官尽绛衣。三日斋心严殿宿，一声清跸响帘帏。圣躬靡恃皇天眷，夙夜寅恭但畏威。
芝房羽驾备通宵，昧爽天兴辇路遥。原庙出游卑汉祀，太清先献踵唐朝。冕旒穆穆升前殿，钟石锵锵达九霄。谬忝侍臣分奏告，嘉觞肃荐遍宗祧。
合宫三岁缛仪收，太室先期肇自周。玉瓒黄流躬祼鬯，大圭玄冕荐嘉羞。灵台毕举三千礼，銮路安行十二斿。导从却归斋殿去，诘朝牡璧对天休。
仲辛肆事展明堂，磬管锵鸣更令芳。苍璧肃陈勤圣主，二觞嘉荐属储皇。云车天上纷纷下，月鉴庭中穆穆光。八举亲祠俱响答，吾皇诚意感穹苍。
紫宸朝罢御端门，天宇澄清景气温。丹凤楼中黄伞立，金鸡竿上彩旗翻。万人耸听风雷号，四海均沾雨露恩。须信卑宫勤肆祀，君王本意在元元。
遥望黄袍赭色鲜，微臣先已立钧天。褥旁跪接金杯酒，衣上浓熏宝篆烟。阊阖才囘红曲盖，琐扉亟骤锦鞍鞯。今晨特为君王霁，羽仗方停又沛然。
分曹正在壁门东，兼假犹惭两院通。谏鼓无声谁讼枉，匦函有疏为平戎。柳分御路晓烟碧，花绕宫墙初日红。退食心闲了无补，西风吹影鬓如蓬。
奉诏程文阅四旬，纷来万卷日横陈。怜渠灯火勤三岁，恼我帘帷度一春。胜日鶑花辜乐事，它年桃李识何人。遥知吏部寻春遍，红紫芳菲得句新。
侵夕犹烦雨洒尘，銮舆才御霁光分。龙颜喜动双黄伞，花帽装成五采云。清跸一声天下喜，箫韶九奏世闲闻。侍臣扈从沾天宴，亲举尧觞更一欣。
孤愤全凭尺素书，一官牢落竟何如。兵威似火难言熄，世事犹棋祇报输。鱼弃青蒲归浅渚，鸟忘白粒堕枯株。杞人纵有忧天志，忍见鸱夷赐子胥。
石更青白故兼新，字看由中总是真。毕子一生三百纸，楼公四句几千春。从来考古难题处，直到名流下笔亲。奄有山阴多宝藏，草庵外面更无人。
雪舟不肯半涂回，直到荒林意盛哉。篱菊苞时披宿务，木犀香里绝纤埃。锦心绣口垂金薤，月露天浆贮玉杯。八十仙翁能许健，片云得得出巢来。
才入平园便有声，唐昌观里久知名。已堆玉盏分金粟，更插银花小翠罂。萝蔓春风藤薜长，山矾香气晋齐盟。世间百卉应无恨，不遇王公枉一生。
折来趁得未晨光，清露晞风带月凉。长叶剪刀廉不割，小花茉莉淡无香。稀疏略糁瑶台雪，升降常涵翠管浆。恰恨山中穷到骨，茨菰也遣入诗囊。
想像含消与接枝，英华集里脆香诗。外披翠羽中怀玉，嚼出清泉上满池。溢齿应餐多正好，堆盘尽饤老将宜。炎蒸时节还能洗，不是梨侯更有谁。
孤根初作两枝荣，五朵终连独干明。看取松楸天瑞好，如何草木世人轻。春花秋叶垂千载，雁字鸰原了一生。孝友编中图画底，子孙忽自占清名。
仙李从来别有源，手提造化发生权。冰霜不到云间树，风日偏和雨外阡。四海几人传盛事，一家双美两臞仙。同生同死仍同纪，花萼犹应照九泉。
屈指抠衣四十年，自怜须鬓已皤然。久知轩冕应无分，但觉西山若有缘。下学功夫惭未到，先天事业敢轻传。祇今已饱烟霞疾，更乞清溪著钓船。
揆予初度又今时，老桂吹香满翠微。回首六千余里外，惊心四十九年非。闲寻旧藁黏吟卷，怕损团花理战衣。一饭君恩何以报，貔貅按堵马秋肥。
我醉欲眠君罢休，谁能倚杖听江流。蕉花当户不知午，梧叶满庭疑是秋。吾道从来无物累，此心何处不天游。鸿边幸有音书至，春在江南云梦洲。
纷纷瑞雪压山河，特出新奇和郢歌。乐道幽人方闭户，高歌渔父正披蓑。自嗟老景光阴速，谁使佳时感怆多。更念鳏居憔悴客，映书无寐奈愁何。
疑是乘风到九天，不知身在此山巅。万家攒簇炊烟底，一水萦纡去鸟边。便觉尘缘轻似羽，何妨诗意涌如泉。停杯更待林梢月，归去家僮想未眠。
柳影槐阴绿绕村，日长细得话诗情。迎风紫燕忽双去，隔雨黄鹂又一声。笔墨生涯成冷淡，笋蔬盘馔易经营。世间微利真刀蜜，有底驱驰取重轻。
八阵图前凛古风，武侯英烈岂匆匆。江流千载长呜咽，山插孤云亦蒨葱。陡觉新春忘病思，喜陪高论自情钟。典刑前辈今能几，岁晚相期华发同。
我车疾驱无停辀，君马既秣犹少留。客怀那更见行色，胜地不能成纵游。君去我愁归路远，黄叶霜风山意晚。几时云外有音来，早送文书遮病眼。
桃花水起问行舟，时不能留迹自留。何有声名呼子慎，傥能饥渴念之罘。前车或向中涂废，古井难持短绠求。闻说下帷书已就，愿从繁露识春秋。
胸中眸子坦何疑，不见妖蟆叹月诗。牛背神光元我在，虎头墨妙敢吾欺。竞看投杖行成矩，会起弯弨满中规。可惜平生忧国泪，眼明犹及见清时。
九锁山深断世踪，云霞堆里著瑶宫。千年地胜身才到，一柱峰高路忽通。据石漱泉消俗念，扪萝扣洞挹仙风。直疑凡骨今朝换，不假金丹屡转功。
忆昨朝真暂憩留，清宵澒洞乳泉流。重来人在山尤好，剩喜凉生暑顿收。玉柱擎天高拔地，翠蛟拥日冷涵秋。蝇头蜗角如饴美，林下谁能一转头。
垂虹夜吸吴侬水，画鹢朝飞张翰里。护客归来玉节闲，隠隠春光动浮蚁。倾盖鲈鱼故交蛎，可人森父佳元理。着我中间醉却醒，旧管新收几年纪。
使君德量湖水宽，和气袭人春避寒。山川自古穷绝处，铸铁点顽成转丹。频作好诗醇似酒，妃子鬭妍西子丑。人生行乐只花时，更吸西江斟一斗。
鸡本惮牺先断尾，燕粗能巢聊葺垒。漫郎无用却归来，得熟道傍真苦李。谁家买田绿当户，何人种花红照水。君诗读罢已忘机，扑漉沙鸥随处起。
华颠淡色催人老，造化无功春不早。翰林风月恣推排，万马一空三峡倒。冷暖从渠入世情，孤真为我参幽抱。单于未觉鼎鼐催，不与人间障烦恼。
诗来格律辞皆老，却恨有砖抛不早。只因清兴与花同，千咏昔闻今健倒。君家装额要冰肌，我圃耐寒夸合抱。秀色孤根各自宜，玉堂茅舍俱相恼。
水边篱落西湖老，结伴寒标归计早。月昏香动幅巾时，铁石广平犹压倒。新来昌谷辟藩墙，密花疏干添环抱。等闲诗酒奉周旋，何似文书频苦恼。
山水绕青𬬻鞴红，花开絮乱春欲空。太白酌酒尘世外，小舟荡桨农事中。筑堤溉田十里同，居民举手称萧公。萧公有惠何时穷，十里穮蔉无凶丰。
照眼石榴裙褶红，回头浪蘂随春空。春归湓浦风尘外，诗到淮南烟雨中。护田将绿一水同，造化夺巧非天公。锦囊不尽思无穷，我欲从之歌元丰。
万里云萍一酉阳，便将和气压荒凉。挽回梅萼依明烛，管领椒花入寿觞。笑里不知熊轼重，醉余犹记博山香。只因腊雪成佳集，等到春来味更长。
鼓钲攒点担先行，未报平安睡已惊。灯火避明天弄晓，鸟乌无乐雨悭晴。唤来野渡水新涨，饱得晨炊烟自横。驿使岭头无一信，笋舆咿轧强贪程。
衣冠叶叶著师儒，创见皇家异代无。前事盛哉申国吕，近时继者武夷胡。累朝经学堪贻厥，三世名家列友于。莫道新来凋一萼，西园老柏更清癯。
百年几见弦三叹，万事相违臂一交。道合不知身隠见，诗来如见手推敲。我仪图此藏周庙，人实云何滞楚包。无奈庐山归梦急，遣书空报白云巢。
簿书日月费消磨，华鄂归来乐事多。已涉一川舟自在，相安众口曲平和。人生正好乘流止，尘世相逢对酒歌。欲泛五湖真浪语，浮家犹足镇风波。
泛菊囊萸事已休，光阴无脚驶如流。更无出入消磨雨，只有悲凉断送秋。戴屋未停持伞手，买舟先办打篷头。悬知明镜重飞处，昵昵灯前问鄂州。
桂林使者赤松人，争得匡庐自在身。蝉蜕一官惊俗子，鹳鸣双𫇛压江神。人生到此方为乐，世路新来可具陈。开尽朱门无锁钥，满城桃李万家春。
诏书隠隠下穹窿，已觉朝廷后此翁。儒雅久称唐吏部，典刑今对汉申公。薰风使者驱驰外，暇日斯民长养中。麦陇秧田政如许，定应归报不言功。
几年分阃作遨头，又拥皇华岁两周。岂有休声勤注倚，尚持英簜但咨诹。只今衮职须谁补，自古官身可自由。相业青徐宁有定，好将功业张吾州。
我生虽晚亦匡庐，得见先生喜有余。止为包荒安邸舍，敢将入幕论乡闾。一官贪禄无他望，四海安身即定居。幽谷若因明主问，莫言臣邑有相如。
持家远与立朝同，善继何人似迺翁。国史但书萧傅直，乡评更仰伯夷风。只今边备艰难际，自古官箴谨饬中。四袠亲朋今健者，尚看褒诏诧江东。
渴想才名不计年，得诗甜处彻中边。知君眼里藏青白，托意杯中别圣贤。万里偶逢多幸耳，一朝相别两茫然。荣归蜀道川涂稳，莫漫嚱吁信谪仙。
新诗燕婉似花繁，好在鹓行接羽翰。一笑相逢江海客，三年犹老簿书官。见闻我阙犹干禄，矍铄君能欲据鞍。却似岑参寮友会，阳春一曲和皆难。
涵养书生二百春，为渠文物有经纶。只今领袖贤关地，畴昔锱铢舍法人。吾道年来多落落，士风从此却彬彬。不应小折陈蕃角，谩谓朝家弃直臣。
锦江新制夺春妍，物采名堂意晓然。应有五纹供帝衮，曾无一缕费民编。年来抚字谁高手，古道循良此比肩。经纬一同余事耳，清朝昼绣说家传。
幸拜恩纶强自宽，穷居寒士忝微官。风霜迢递逾千里，晨夕间关历万端。一片山城常寂寞，几宵灯火忆团栾。当年别后伤心处，极目君峰草木寒。
二月春光最恼人，不禁春恼更寻春。关心秀入青青陇，适意红临滟滟津。开阖雨晴天气巧，铺张桃李世情均。病夫已作庐山梦，尚拥篮舆托后尘。
早是清和便束装，只今庭叶报新凉。山应险尽饶宽大，水欲平来尚激昂。已服官常犹潦草，未纾民力要商量。鲜于司马经行处，文物彬彬意绪长。
笑解龟符指郑乡，应从凤口得书忙。平生璧水功名志，壮岁钟山姓字香。恶少何人窥瓮牖，长官无事燕琴堂。从今我亦南州吏，乞取梅仙已验方。
风流人物冠瀛寰，折桂曾惊咫尺颜。肯赋摽梅深有味，已标仙籍正相关。一枝笑入弦歌里，千古名传俎豆间。欲搅枯肠追妙语，飞来双鹤杳难攀。
几年舟楫便吾曹，步入龙游记所遭。激水代舂城旦坐，叉松亲爨店人劳。屏除车马肩舆冗，料理泥沙甃甓高。忙里著晴天意好，坐令行客兴滔滔。
谓向年前稍自宽，恼人时序故多端。几回水落还添浦，百样天晴却转寒。未有梅开供探讨，若无酒遣太衰残。明朝便是春来处，暖律丁宁着眼看。
宦游随喜亦云聊，笔橐何官晚见招。已定秦关无论蜀，好恢汤亳却归谯。雪边庐岳云千岭，雨后湖庄水一腰。买得扁舟能着我，便无西子也逍遥。
每向招贤看典刑，中间人物似零丁。只因朋党排诸老，无复纷纶任五经。一节何如归帝所，赐环元不为郎星。古来官职论车斗，只有忠嘉可篆铭。
冲暑相迎慰寂寥，忍寒为别助萧条。笑谈但喜频挥麈，梦想何尝到续貂。已办犁锄供老圃，尚乘轺传托公朝。班联若问官联旧，说与思归不自聊。
堤南堤北水溶溶，旁倚群山不碍风。收拾田园供老境，栽培桃李课新功。墙头向长千章耸，润下潜流一线通。脚力尚堪行乐在，年来天不负衰翁。
昌谷喧声渐屏除，湖庄新意亦空疏。远栽夏木来鸣鸟，短截寒谼纵小鱼。架有空签聊贮药，楼无他用只储书。病来得惰因成趣，此外于人百不如。
门无宾客愧朋侪，冷淡何人谅此怀。随意作诗无唱和，等闲沽酒不安排。每扶短杖行方稳，欲泛扁舟计未谐。访得庐山与彭蠡，不论晴日杂阴霾。
栽种成阴恰十年，水光山色静无边。杏桃赏遍春容老，松竹添多晚力坚。向有味中求冷淡，好宽怀处且盘旋。干戈渐说边尘息，朽木因依得昼眠。
风流人物总能文，洗我榛芜久离群。意气扫除投老障，浩歌惊起住山云。风迎小队春三月，天与湖庄景十分。七子赋诗皆宠武，刳肠犹不报殷勤。
为酬佳节访江皋，短棹能宽脚力劳。把菊未遑忧岁恶，爱松相与叹风饕。雨余得水三湖阔，天静无尘九叠高。老病不将诗领会，新来能赋属儿曹。
鹳鸣双𫇛压中流，断送余分不尽秋。石罅有声轰壮语，风骄无计尼真游。江神自合供如愿，艇子尤能送莫愁。却笑湖庄真落莫，但留斜日照归驺。
万灶貔貅趣上边，皇华新遣墨犹鲜。何人共了飞刍事，有客同称入幕贤。举酒便惊分袂处，挂帆直到赏音前。不妨勋业高前哲，却与山寮作后编。
穷经知国更知兵，梁楚中间播此声。唐幕亟招温处士，汉廷徐策董先生。平时未识人贤否，用处方关国重轻。露布便多机事少，寄书因到武昌城。
妙语差肩落燕泥，亨涂骧首化龙堤。敢酬阁老惭非杜，适见夷吾不为齐。趣觐可无三节召，送行那有一钱赍。功名自是平生志，旃罽为庭正可犁。
赋分微官即忍冬，衣单无计可防风。四方远志从头去，一水空青到底穷。地骨自寒谁与祛，天门欲到愧无功。是谁直上凌羊角，却更从容使脱空。
善保生经莫怨冬，心存和气自消风。谁能聚宝徒夸富，粗有千金不诉穷。未许二仙为圣散，且将一字见神功。何时相对清凉饮，越舞齐讴酒不空。
岁事无多世事忙，病夫终日卧藤床。雪积易消春已近，雨来无节昼偏长。朝仪尚想三回舞，岁享难持一瓣香。莫道盖棺便无事，义方犹欲训诸郎。
买橘求杉答履端，尚虞霜雪重遮阑。桃蹊上下全锄麦，梅岭中边杂艺兰。巨竹栽成千百个，野花留取两三般。生平只有田园乐，昼短还须秉烛看。
委曲东风满万家，家培桃李恣雄夸。先生客里观时态，老子诗中感物华。雨后有花须领略，春归无策可拦遮。山行忘却芳菲趣，把玩珠玑到日斜。
笔砚论交半百年，中间摇落更临边。寻盟花木春犹在，结友松筠晚益坚。雪霁万峰开紫翠，江空一水恣回旋。何时共我湖庄乐，醒后吟诗醉后眠。
当年莫逆尚忘年，今日霜蓬入鬓边。已歃花盟犹习惰，骤迎诗敌敢攻坚。依栖有幸乌南绕，会合难并蚁左旋。着我画图添李邵，丹青那复起龙眠。
宴集惭非左氏庄，妄行村落似猖狂。人生适意真难遇，天意悭晴未易量。可但客衣吹杲杲，只愁春色去堂堂。辍行句好犹追逐，驽蹇奔波怯乘黄。
姓名久已御屏间，合上锋车入帝关。岂有荐书喧笔橐，但留声价惠江山。簿书袖手诗还在，出处忘情意自闲。不分爱江楼下水，隔人无计可追攀。
我无郡绩合归与，君有时名孰舍诸。其事颇同人颇异，此心相照亦相疏。一时风力天容改，后夜月华云气舒。同是江南易回首，人来多寄一行书。
照人好语妙阳台，佳节相随七日来。甚欲去陪桃竹杖，可怜消尽豆秸灰。喜君天上星辰次，赠我人间锦绣堆。小试平章和气动，他年台鼎要盐梅。
畏折绵霜已不胜，加工寒里立威棱。争明日月天无色，遏住江湖晓作层。欲倚为山忧𬀪见，不如吟柱得诗能。规恢可但滹沱事，只任贤能也中兴。
便从场屋了经纶，看取朝家诏选抡。天赋忠良须努力，人生温饱岂荣身。鼎来时事方忧国，到底儒冠不误人。青紫拾来余事耳，直应尊主庇斯民。
朱浪山春啼杜鹃，溪南溪北刺舠船。人生几度年三十，世路重逢事百千。客已倦游今老矣，君须揖别故凄然。从容有问居闲意，为说湖庄水一川。
握手论心九历年，中间多难不堪传。相亲幕府分襟后，说到铜官制锦前。访我田园犹命驾，爱贤时节好加鞭。别怀莫问书疏数，老病无端日昼眠。
不宜磨墨谩论车，风字偏坳玉斗斜。喜有山灵藏旧物，幻成蟾影照圆沙。活鸜眼好童谣误，死马肝真帝语赊。辜负海深天阔样，玉堂何似竹篱家。
生死忠邪未易穷，其如国脉是非中。谁知刺骨翻为福，不念捐躯有此忠。一日太阿归跋扈，百年黄钺授奸雄。不然彼亦何为者，敢肇兵端起邺宫。
天然高洁淡为真，似蜜增甜亦可人。不分瑶花惊俗眼，更招琼液到吾唇。取来酒后团栾夜，压尽人间瘴疠春。遥想嚼毡清到骨，古来持节要忠臣。
色如姑射未全真，消得新诗脍炙人。冰不待藏须洁齿，冻何须解要濡唇。烹茶尚有虀盐味，食蘗难夸曲米春。賸欲清凉非内热，不应宴赏羡诸臣。
东皇雅欲破玄冥，滕六终怀可否情。岂不愿丰招瑞气，又虞加力困饥氓。柳虽阁絮心犹壮，梅不能妆意自倾。只恐玉龙禁不得，便输鳞甲赋群英。
甲拆多应满药栏，跨骡心已拂轻鞍。正疑阴固仍飞雪，岂有春中却沍寒。启蛰候虫犹自闭，向阳梅子自能酸。误成严冷非天意，说与人心作好看。
李子园边水满洲，当年桑土欠绸缪。城分南北平腰束，湖号东西拍面浮。马健独能全上幕，水清元不污贤侯。满城山色春何在，小立无言万象秋。
莫把夭妍等重轻，赋成千韵况难名。看来好处非因色，敢向春前似有情。奈老不成三弄笛，济时还拟一杯羹。清标实用何人可，只合差肩宋广平。
误分符竹建星台，官事萦心不到梅。粉面莫惊公主艳，铁心曾对广平开。托身冰雪刚而栗，取友松筠晚不回。已向个中怀鼎味，直须魁占百花来。
衙官桃李列芳台，岂有凡花敢并梅。雅健巧妨群动息，参差能作数番开。争先照眼春无限，索笑关心日几回。莫道暗香非是雪，许多蜂蝶不知来。
水边得月共楼台，此处风光可认梅。万态争如疏影好，一尊何惜笑颜开。东君为尔饶先著，俗子逢之倒射回。莫恨陇寒无驿使，江南冲暖望归来。
昔年远访郁孤台，止渴曾询庾岭梅。别后只从忙里过，到今多见旅中开。是非汩没身添老，寒暑侵陵首屡回。却忆故园松竹外，朔风吹雪亚枝来。
何物清高称月台，雪天佳客照江梅。谢家玉树庭前发，后土琼花岁里开。朝日何郎吟未彻，晚风姑射宴方回。横抛珠玉人间世，只恐花神驾鹤来。
珍重章泉辱寄书，应疑不复梦康庐。本无学术安时论，误入班行拱帝居。老矣应招宁为禄，时乎归钓亦非渔。宦情山色常如此，欲去迟行愧二疏。
吟罢新诗却看书，先生必自爱吾庐。天开上寿供椽笔，地出佳泉相广居。自古莘耕怀道义，只今舜德起陶渔。直须大老归来好，莫道高情与世疏。
况也来从班马傍，泛舟千里尚𬪩香。庭虽过鲤元无异，桴偶乘由得问强。亲见治民如治眼，归谈勤贼定勤王。翻思父子寒如此，孤负珠玑富墨庄。
金石为心锦作肠，案前合侍玉皇香。只因淮蔡须裴度，不为并州戏葛强。绣斧迩来新遣使，毡裘从此尽输王。功成远勒燕然石，闲却江西左氏庄。
忆昨相逢是豫章，笑谈亲接齿牙香。如今但有心期在，不似当初脚力强。投老颇能安晚境，祝厘聊以报明王。简编未了平生债，冷淡犹能读老庄。
眼明及见决科文，发策当书第一勋。八句催行歌白雪，一言合意定青云。君今去亦朝天上，主圣还须对夜分。遥想朱华传敕处，九重春色醉朝曛。
马口为衔不自宁，辙环唯笔可深耕。门迎沧海襟期阔，地逼天潢句法清。吾道本无青白眼，世情休叹短长檠。珠玑肯袖来昌谷，不道陈人畏后生。
两岁驱驰马首东，曾微一战可论功。因人偶尔成擒蔡，无计降之愧伐崇。万灶炊烟归塞下，十分农事到湟中。酸寒伎俩才如此，辜负新诗托至公。
近来人物眇江东，况也书生责勇功。痛定却思三策谬，归来犹想万山崇。谁从荀伯官寮里，赋入昌黎句法中。戎事尚多心事少，苦无佳语可酬公。
春入园林种种奇，化工施巧太精微。山禽说我胸中事，烟柳藏他物外机。既遣杏桃空际发，又令蜂蝶近前飞。如何有眼无人见，只解西郊看落晖。
脚踏和风步步春，石鱼楼上等闲人。兴来冲口都成句，老去游山不动尘。李白谁知他意思，桃红漏泄我精神。忽逢借问难酬对，只恐流鶑说得真。
我计短于头触篷，公才高似目飞鸿。已驰骓马雄西楚，尚引蜉蝣缀国风。愿伯明年终惠我，以曹为解可无公。欲持枉尺归绳墨，祇恐旁观血指红。
错落珠玑满袖倾，百年初见愧生平。人从伊傅平头数，句似阴何彻骨清。惠我善邻天有意，惜君横道世无情。曲终狗尾那能续，欲附曹刘万古名。
斗南独立章泉老，四海神交可得亲。适意不忘新进客，作诗时托远来人。报无琼玖衰缘病，保此珠玑富不贫。命驾已孤千里志，挂冠今欲致为臣。
风声久想杜陵珂，坐对忘年可烂柯。但觉清谈挥玉柄，也知文律敌金科。螳螂欲振难当辙，鼹鼠终微漫饮河。从此巽堂风月好，满腔茅塞半消磨。
诗才清不羡沧浪，曾向欧曾接瓣香。万里相逢书逊志，百年几见易含章。君温有脚开春盎，我暗无心得夜光。可奈文场催战急，阵云飞动正堂堂。
甲戌家声仅有传，等闲膏泽下云天。苦无事业荣宗党，强把忠勤了岁年。往事纷纭几折角，后来奔轶要加鞭。得时自古无淹速，却与亨涂作寿仙。
药裹包回碾臼声，得闲消息病先轻。谓予不信看舟楫，之死无他况利名。积雨晴边花蒂耐，好风吹外叶声平。只愁岸送樯留后，却忆湘南老友生。
如此生涯任转蓬，几年漂泊羡归鸿。凄凉落日荒山外，黯澹愁云暮霭中。丛菊乍残秋色远，岭梅将放雪光融。枯肠索尽浑无事，诗句粗成付碧筒。
壮年梁父粗成吟，亦谓逢时可尽心。过了许多空日月，得来轻弃旧山林。平生简册心犹壮，晚岁规模力不任。何事一来何事去，去来端的要知音。
初无警策骤惊人，亦不媕婀巧进身。每向经筵持正论，愿于国脉奖忠臣。昔从新政趋严召，今为衰年避要津。陛下果能行古道，虽闲犹是太平民。
漫说湖庄水与山，不因松菊便求闲。月中休沐才三日，殿外经从仅百间。但有心期思报主，苦无脚力强趋班。得归便欲疏宾客，本意刘伶不闭关。
闰后阳和乐不禁，还将动静印天心。借留腊意梅藏玉，指点春容柳转金。冗夺渐疏诗领略，情钟须索酒追寻。玉京山色䢼亭水，自与丝桐作赏音。
里巷浮沉适自由，江城久住似菟裘。广文活计贫无那，好客情怀挽不留。满院竹风吹酒面，两株榴火发诗愁。料应此外无佳致，人物相看总上游。
拥鼻南窗对晚阴，自怜终日坐萧森。相如未遂题桥志，工部虚劳恋阙心。尽办赤心遭白眼，聊将彩服照青衿。东邻况有陈惊座，时得花前一盍簪。
自别湘中首屡回，漏传春信一枝梅。固知我老何须此，不与时同亦壮哉。百里去思民父母，三年归作国台莱。更将余力哦新调，三百篇中着意来。
云卷云舒好静观，谓宜隠者似无端。谁知天上为霖用，竟作人间出岫看。万里功名当进步，诸昆时节合弹冠。只因自得无心趣，三度归来现宰官。
当年棋酒漫追攀，幕府承平白昼闲。帅事却来兵革后，官身唯冗簿书间。壮怀日者论交旧，末路天乎与寿悭。风急浪高云黯淡，讣书新到落星湾。
请言山下出泉蒙，蒙养从来有圣功。三德知仁非好勇，六爻险止要时中。申枨有欲刚安在，曾子无仁毅不洪。以果名斋兼众德，力行方见古人风。
偶向斋名见一斑，其中蓄德尚多端。讲明自有安心要，出处还须中节看。持以赠君成我拙，归而求此有兄难。当年射策封章意，暴虎如由胆亦寒。
索居谁复共前筹，坐想苏山最上头。并辔水兼天共远，孤吟棋与酒皆愁。孰令客里挤排老，不分军前断送秋。却有邻翁惊笑语，夜来尊俎对贤侯。
五十莱衣宦海荣，每将忠谠报平生。暂分竹去宽宵旰，又赐环归近圣明。人物渺然须引类，东南竭矣愿休兵。功名自重囊中物，感悟从来看积诚。
总角为儿百未更，已陪先进识英名。惯闻似觉雄风近，因问从知看日明。千里未迎天子诏，一同先说长官清。吏师况有桐川旧，敢向题舆问去程。
春风湓浦驻行轩，独许愚儒夜叩关。六路方迎新遣使，五年犹念旧登门。薄缘未许南楼分，归梦唯惊丙夜魂。幸自秋江好天色，一帆风月际真源。
岂无山水惮登临，未话平生语欲清。得马经营今搏手，伤弓忧患几惊心。所思未觉荆山远，欲往宁辞沔水深。山水有情弦未绝，请从千里抱鸣琴。
水骨苔痕洞穴开，龙腾波涌碧崔嵬。烟云静向林中起，风雨飞从海上来。江外庐峰倾瀑布，日边鳌顶对蓬莱。几经兵火今犹在，拂拭还看贮劫灰。
大纛高牙古帅垣，甘泉人物帝王孙。文如贺白尤寒素，政似龚黄更本原。岁课未书先报政，诏封频趣定调元。欲知惠爱今多少，水满长川月满村。
祇为分忧辍近臣，不应持久费经纶。暂来制阃无多日，归去朝天及早春。红旆绿油生羽翼，落霞秋水动精神。行行但说长安近，辜负攀留几许人。
忆昨东来护印章，又从此去饯朝装。辛勤行李知身老，幸会依莲到骨香。五十功名犹落寞，百千怀抱转荒唐。而今亲见为霖雨，野草幽花特地芳。
经济蜚声数十年，只今韫椟固依然。老于思虑惟忧国，好在功名更守边。人望鼎来须易地，春风早去便朝天。汉家老将辉千古，只有留屯服罕幵。
平生惟仰薛居州，病渴寻梅正所求。风送有时参画鹢，幕开无路到青油。百年万事常交臂，一代数人今白头。帷幄得贤如此好，貂蝉元不在兜鍪。
便饱蒲帆纵木兰，王阳时节好弹冠。官身台历星迟速，世路天香篆屈盘。人去边头三策在，春回天上五谿寒。归飞未戢青冥翅，却与朝廷作羽翰。
暮投突兀浄为坊，早踏崎岖翠作冈。露气失凉风带暑，岚阴欺晓日韬光。不忧时事禽空语，可怪凶年草更芳。欲问行人祈祷意，日来钲鼓渐凄凉。
所以登山不惮烦，为藏云气达泉源。多峰岂炫千岩秀，一线才通万壑奔。其在兹乎须出岫，此时何不早翻盆。名高已到岩瞻地，只有为霖可养尊。
旋饰芳菲真草莱，强加湔祓敌尘埃。春将紫翠笼丹桂，晚觉苍黄植绿槐。鼻观已通蜂蝶闹，酒杯频到燕鶑猜。官居未胜闲居乐，乞得三年野兴来。
诗礼彬彬到古风，月桥人物序斋中。郑公宅畔乡仍在，马氏台前帐已空。万事可堪评夜旦，九泉终不盖英雄。只今家学方如此，犹喜先生易未东。
乞得湖光万顷多，傍招九叠更嵯峨。百年未死须闲在，一日不来如景何。意远已知贪雪月，身安犹欲镇风波。只愁顽似云间石，更有何人为琢磨。
斯人千古閟音尘，绝妙肝肠好受辛。四袠升沉悬日月，百年修短误君亲。天边尚记丝纶手，地上今无磊砢人。对此感怀非为此，赎之空拟百其身。
万木阴阴覆女萝，一川佳处宝峰多。因晴领客催萸菊，恐雨妨农访麦禾。付我江山须领略，可人时节易蹉跎。心闲更了官中事，未必秋风奈老何。
彼美花兮宜晚春，柔姿淑艳是何人。十分国色妆须淡，数点胭脂画未匀。带雨容开浑是恨，出墙头望恰如真。几时谪下蓬莱岛，霞染仙衣痕尚新。
一度相逢一度春，不知名姓是何人。十分国色妆须淡，数点胭脂画未匀。好把东皇为上客，便堪宋玉作西邻。临邛道士今何在，说与唐宗是太真。
倦客寻闲误入忙，飘然上水击浔阳。铃斋有伴期三友，玉德何人似六郎。千里江山时聚散，满城风月夜凄凉。西风隠作中秋会，莫恋南楼醉武昌。
山人曾著宰官衫，了事还为马口衔。别我三年无瞬息，思君一节尚巉岩。人生契合常如此，吾道年来见大凡。雨后只愁风力健，江空无计款归帆。
鼎鼐真才笔橐声，清朝人物独先生。从来马老荆州望，可但元公礼部名。谋帅直须医国手，辍贤何以慰人情。送春又数春回处，忍更堂堂背我行。
慈恩一集成三纪，朝路相从不半年。托荫身如松下草，愿交身已社中莲。一时事体公轻重，到处参辰我后先。折赠不须门外柳，病怀落寞正如绵。
人皆托物涤尘襟，我亦于棋了寸阴。散诞不知身老大，从容聊与世浮沉。诸君误作机关说，老子初无胜负心。收拾定应全局在，清风明月照书林。
先生清德彻寒泉，应俗周旋更折旋。游宦向来徒溷耳，盛名今得孰多焉。诗严尚作蜂腰格，志大宁忧马腹鞭。却似周公勤小物，乱挥珠玉掷忘年。
已废诗坛罢酒兵，更无余力敌分阴。两章句好惊霏屑，千里神交信断金。如弈棋然随手著，效颦眉亦撚须吟。不图病客甘投老，敢与诗人作赏音。
捷书迟报已惊神，不分龙公巧障人。倾倒从头悭涩雨，破除当面艳阳春。有园未赏阴连屋，无地言归水拍津。报道纤埃归洞壑，本来山色任横陈。
醉入机缄喜不胜，几多风雨一番晴。扫除氛祲乾坤大，拂试光辉日月明。万计官逋纾吏责，十分灯夕看人情。熙熙不但春台乐，从此东南说建平。
已通消息变垂杨，又忍须臾困海棠。雪意疏时风自恶，云根好处日争光。威严冷到汉三辅，艳冶春归唐六郎。四者欲并从古少，便将樽酒问群芳。
忙了三年乍得闲，便乘风雨看溪山。可怜过眼事多少，都不关心春往还。老至但惊霜上鬓，兴来聊复酒开颜。如今便作游人唤，更欲徜徉紫翠间。
骧首弥年闭六关，倦飞今日遍千山。也知心醉非从事，顿觉身轻有大还。酒债人生频检点，宦情山色正孱颜。不须作恶悲儿女，更放羁人到席间。
剩栽花木闹低墙，满刻诗文榜画堂。郁李齐开枝尚弱，牡丹垂谢蕊犹香。书生野趣人间少，游子佳时客里忙。准拟灯前儿女问，得君全不负春光。
摇落江村菊就荒，苦无节物报重阳。病来欲废传杯旧，老去唯思著帽强。已变枫丹秋尽力，仅存萸紫晚添香。登高有景那能赋，唤取骚人赵与黄。
芜尽田园学亦荒，衰年无复梦张阳。起予节里心期合，及此年时脚力强。万古推迁陵谷变，几人登览姓名香。欲追奔逸惭驽蹇，始信人间有乘黄。
散诞平生百不忧，未应摇落学悲秋。傥来节物知寒暖，泛应宾朋任去留。落帽粗豪非宿好，插花姿媚怯英游。不如只把茱萸看，免叹尊前岁月流。
倾盖星桥忆去年，官联预说使君贤。别来风送空中月，此去云开剑里天。治效龚黄方侧耳，交情嵇吕好差肩。相逢便作阳关曲，数日销魂正黯然。
细读君诗字字新，巧将盐豉入羹莼。也知世路催行客，更遣工歌劳使臣。千里身心空晤对，五经怀抱想纷纶。他年宛水昭亭外，把玩犹能绝点尘。
莅卜他年正首丘，尚乘风日逐英游。平分正月春犹浅，断送元宵冷未休。藕断山钟黄蘗外，枝分水转石榴头。卷帘隠几俱为乐，付与涪翁闷得不。
步出东门苇不航，以云名栈正相当。地临空阔天成险，水到回旋石作梁。万顷波涛一丘壑，百年官吏几循良。古来勿翦甘棠意，此地风流未可量。
秉节归来乍赐环，握兰高处自催班。身趋地禁严凝上，名在湘清款乃间。万灶艰难宽国步，一星咫尺近天颜。席前若问长沙事，只有深仁渗百蛮。
五老重湖一腐儒，强令随牒应时须。杜陵身世霜前鬓，陶令田园雨后芜。梅菊满怀忧岁晚，松楸关念怯春濡。知音自是调元手，乞与还山护命符。
天不长春又入冬，可能含笑拒霜风。凌霄器宇随时见，茉莉生涯到处穷。但可怜花成后约，莫将豆蔻掩前功。人生且进蔷微露，滴滴金钱总是空。
楼橹宽闲事力劳，新来人物旧蓬蒿。占留古意梅根老，压断寒声𣗊木高。地迥山川含鼓角，夜明星斗助弓刀。当时爱得莲无恙，一段清流绕屋敖。
文公垂宪墨淋浪，鼎立龟山更道乡。家有一焉犹冠绝，宝兹三者见珍藏。来从叠嶂层峦里，置在光风霁月傍。收拾兵戎无一物，满船空载有归装。
过了一坡更一坡，中间田道水成涡。雨来更骤担肩重，泥滑不休行步多。奈老杉松犹偃蹇，趋时桃李暂蹉跎。炊烟恋屋不肯出，夜宿人家烧薜萝。
菊后梅前冷落时，剪檀雕蜡酪为肌。人从老处亲平淡，花向无中补阙亏。地暖不忧春近远，窗空惟映月参差。病夫久废卢仝椀，鼻观从容圣得知。
何处鸣鸠只好音，谁家孝妇有冤心。古来禋祀关仍叔，今日兵饥忆华歆。王制不堪乖用仂，春秋从此却书霖。君诗好似灵湫水，清绝无人测浅深。
好风好雨旧关情，落在江心不强名。地尽匡庐犹变现，水连彭蠡略峥嵘。金山但设鱼龙险，滟滪空闻象马惊。争似清晖楼上好，重湖九叠互分明。
议礼蠲租两有声，老坡元不计身荣。为民受屈今谁似，有子能传近得名。此去掾曹无暖席，是中科律定持衡。公余更欲翻经籍，古道时才孰重轻。
已报新题下紫泥，尚留佳谶筑新堤。一心国事忉忉在，万口民歌剪剪齐。惜去辙须田父卧，催归诏有内臣赍。舍人若问朝天日，割尽黄云水满犁。
都人车马闹城𬮱，似惜民曹更牧民。到处忠勤无粉饰，入朝言语有经纶。只今次辅须贤帅，自古维城必懿亲。报政不须三五月，姓名端的记严宸。
官黄新赐极恩荣，花不同梅与共名。颇谓寒中宜作伴，想因开早更为兄。世间何物疑真蜡，海上新来染碎琼。体得自香天分好，金涂铜砌却峥嵘。
谁为戎首起边功，万里生灵一掷中。天为忧之连作雨，人无识者骤歌风。所期辟地今城守，不善因粮却火攻。古道君师意深远，改弦端的奏肤公。
负固骄阳不忍回，执迷凉意误惊猜。倾盆雨势疑飞瀑，揭地风声敌迅雷。阶下决明添意气，庭前甘菊賸胚胎。可怜岁事今如此，麦垅蔬畦尚可培。
车马盈门拨不开，彩衣新著绣衣来。壮怀风月归英簜，满意江山入酒杯。便觉阳和通嶰竹，已知春信到官梅。西江岂是留人处，筑得沙堤唤得回。
去年浮月动微薰，陨箨忧寒正杂群。今日得春张万玉，采繁迎煖尚从军。花时十月连正月，岁事三分占一分。酒煮和羹还好在，预除芜秽莫纷纷。
渐撤疏篱短作垣，与春期约老田园。晴多易得花开早，地迥难藏鸟语喧。我欲偷安频谢客，人谁见许数敲门。定知桃李平生误，下已成蹊漫不言。
霜清石出水分流，邂逅骚人得志秋。落日断霞增逸气，小窗低户愧英游。苦无酒量能陪饮，只有诗盟可避愁。此地何哉添此瑞，建章新识九牙驺。
扁舟下峡七经年，犹忆西民困备边。已病一夫空有议，误谋元帅本非贤。公朝虑蜀天常近，之子忧时火未然。遇合却留经济用，此行应不愧登仙。
日日江头送客行，况闻君去作专城。心存臣子无中外，士系朝廷有重轻。谏疏满怀催上道，中原万事想关情。戎葵到底还倾日，侧耳衡阳来雁声。
天胡夺我老先生，轩冕丛中玉雪清。英石数拳归艇重，月湖千顷世缘轻。云山买得无余俸，句法流将不尽名。头白贾生非不遇，所言向已略施行。
诏书屡趣入承明，黄阁前头不肯登。苦欲归休同野老，本来清浄是禅僧。苔生文塔今成古，影挂山房唤不譍。犹想经行泉石处，倚岩憔悴一枯藤。
我是康庐旧冷官，梦魂今尚忆云端。山将草色到天碧，泉带松声出谷寒。仙观几年留鹤隠，古潭有日起龙蟠。史君肯著诗料理，乞我蛮笺半幅看。
一见烦公道眼明，悬知彻底五湖清。岂期天上张公子，犹记当年刘更生。几度夜深流水操，无人心认断肠声。平生不面却相识，黄鹤楼前今一鸣。
力为君王乞得州，补天未了石还收。人才自系国轻重，吾道亦关公去留。殿角才辞槐影日，船头便转荻花秋。竞夸祖帐都门外，谁识眉攒杜甫愁。
天上催班晓色晴，五星伏尽极星明。奎章读罢三千字，胪唱传来第一声。名实两言虽朴语，始终一节悉真诚。圣恩深厚难图报，愿罄愚衷毕此生。
刘子堂堂七尺躯，高谈世事奋髯须。观渠论到前贤处，据我看来近世无。出语令人惊辟易，处穷无鬼敢揶揄。徜徉闹市浑无畏，要是人间烈丈夫。
不识刘郎莫便语，酒酣耳热未全疏。士当穷困能无慊，我自斟量愧不如。横槊赋诗俱有分，轻裘缓带特其余。当今四野无尘土，宜有奇才在草庐。
名满江湖刘改之，半生穷困只吟诗。人言季布恐难近，我谓郑老真吾师。试令满饮至酩酊，愈觉高论生神奇。豪家有财不识宝，贫者识之空嗟咨。
王阳在位贡公喜，何况故人作天子。掉头不肯从渠游，却把丝竿钓江水。欲将此意问遗灵，寂寞江山唤不应。至今桐江一拳石，留得人间千古名。
涪翁笔下千钧重，赵尹胸中万里宽。宝墨几年藏瑞气，新亭今日敞奇观。翠屏远带斜阳淡，素练光涵夜月寒。苔碧印文公事少，谩寻诗句立栏干。
昔贤两手并擎天，鳌极功成势晏然。宗庙鼎彜刊祖烈，相门衣钵付家传。蓝田种玉连连好，沧海遗珠颗颗圆。六合共知推昼锦，云来重为拂青毡。
报政天边美誉新，十行细札下严宸。逢人政尔询司马，从俗何由借寇恂。制胜万全端有道，折冲一点是精神。向来鲁国多男子，此日朝家特用真。
双旌迎晓指林庐，五马逢辰政得舆。西掖旧裁天子诏，名山今睹帝王书。胸中霁月何明甚，笔底清风更穆如。衮职还须补天手，征黄那复更踌躇。
肯将苛政削民庐，好把宽仁答乘舆。襦袴賸夸今日富，春秋欣见有年书。门施水薤何须尔，庭卧桁杨只晏如。拟颂中和献天子，鲰生无语却踌躇。
防秋才过又防春，帅守忧边笑亦颦。五马去循江路稳，一帆回带雨潮新。知兵儒将功无敌，有道诸侯守在邻。筹胜名楼瞻手泽，阿翁世业肯沉沦。
软红尘里独君醒，拂袖归来醉六经。白雪阳春真寡和，高山流水要人听。平生艺圃头将白，依旧昭亭眼最青。莫问培风恣鹏运，只须隠几送鸿冥。
风流不独占才名，水镜冰壶表里清。千里溪山娱暇日，一天风雨送秋声。饱聆玉屑霏谈麈，灿睹骊珠出管城。卧辙遮留能几日，卷帘烟景若为情。
倒影扶阑印碧溪，玻璃盘上玉东西。落红那得愁如海，举白难逃醉似泥。郎宿高明香雾起，客星华耀烛花低。波心夜半鱼龙舞，都转天风入鼓鼙。
七八年来住水心，喜邻萧寺共僧吟。古池暗有泉相接，春地从教笋自侵。兴到浓时因坐久，交于淡处见情真。极怜对立河梁暮，海月初生日正沉。
中兴以后谁堪数，名满东南震昔贤。旧论当时存喘息，微波今日塞天渊。承平格力回全盛，人物风流继往年。太息何人知所自，此心时复一潸然。
国尚有人悲此老，天其丧我泣吾曹。平生心事知谁与，怅望今人论太高。便欲卑心随故步，岂期中路丧连鳌。先生已死吾何望，举眼犹知有凤毛。
生平不肯负所学，高洁清风自凛如。逆孺殿岩辞特荐，昵交戚畹绝私书。不矜虏馆穿正鹄，甘向蛮溪佩左鱼。沅芷澧兰香满路，万人恸哭护灵舆。
引领篮舆上翠微，众山回首觉平低。栖真洞口云初合，大涤峰头日未西。新笋暗抽穿木叶，古藤虬结跨沙堤。蛟亭雨后泉声急，万鼓喧豗拥涧蹊。
人生何事最为亲，不看春容不识真。岸柳细摇多意思，野花初破足精神。精神识后施为别，意思到时言语新。为报同侪须急赏，莫教春去始伤春。
楼上从容晓日明，春风随意动郊坰。定知有象根冲漠，未信至精惟杳冥。万化淳时春蔼蔼，一元亨处雨零零。忘言共倚栏干曲，绿满周原水满汀。
九日登高庙阁阴，山间犬吠白云深。清秋空谷寒侵夜，绕屋幽林翠满岑。佳景随开陶令兴，雅怀犹负远公心。年来名利都抛却，唯有游观到处寻。
古洞云封山正阴，攀藤负石此登临。双峰削剑雄中外，五老当头壮古今。入室颙瞻先圣像，登台惭愧昔时心。十年梦寐今方见，终老生涯只处寻。
一上巍峰独枕流，匡山爽气为君收。泉飞直下三千丈，池喷奔分数百州。浄练银河辉映阁，烟凝碧树吐成楼。先师巨笔悬崖石，文物风光度几秋。
卿月高华照楚墟，澄清雅意见登车。星分屯垒云中戍，风引艅艎塞下储。十二聚民行惠政，三千议狱谨刑书。最声烜赫流聪纩，圣诏今朝下玉除。
越山辉映绣衣鲜，屈指重来是几年。濡辔按行方易地，追锋趣召已朝天。步趋接武星辰上，献纳依光日月边。到得中流须砥柱，功名事业要双全。
十年宦海任飘零，岂料光华伴使星。落魄半生头已白，爬沙一见眼长青。天涯明月方依树，淮上长风忽散萍。别泪谁能效儿女，不堪官柳暗长亭。
荧荧碧眼照人寒，一别重逢岁又残。老去但求闲处乐，君来尚作向时看。谁将伏豸夸颅骨，我有盟鸥托肺肝。坎止流行随所遇，何须觅梦到邯郸。
瘦插秋山耸两肩，荒寥不直半文钱。孤山放鹤林和靖，风雪骑馿孟浩然。万事转头浑是梦，一身安分总由天。烦君束起前途事，我欲沧江买钓船。
碧幢红旆白貂裘，去踏西风万里秋。要得处方医坏证，便须投矢负全筹。百年机会真难遇，一线光阴更易流。早办出师诸葛表，祁山斜谷郁绸缪。
吴蜀相通一水长，闻公西土意差彊。人谋合处天心顺，民力宽时国势张。参井光芒摇戟纛，关河事业耀旗常。雪山自是西人重，赤舄归来早趣装。
天上人间一树花，五年于此驻高牙。不随红药矜春色，为爱霜筠耐岁华。四塞风沈天籁寂，半庭月冷市尘赊。临行更致平安祝，一炷清香十万家。
来到庐山日日阴，斜风细雨乱云深。移舟夜壑人闲世，荷锸春郊物外心。要把封疆安社稷，谁教轩冕换山林。殷勤招隠知深意，五老朝来露玉簪。
精神烱烱一癯仙，弭笔蓬莱最上颠。光大声名揭如日，老臣议论可回天。星辰直上亨衢稳，风月平分去意坚。愧我衰颜归未得，两旬三作送行篇。
雪里同骑白玉鳌，湖山人物一时高。银潢下泻波千顷，宝鉴旁开水半篙。我欲乘风惊老大，谁将翦水戏儿曹。梅花纸帐扁舟梦，但觉归心长羽毛。
铜梁玉垒碧云端，尺舸西风两鬓残。世道多岐今已惯，人生一见古来难。丈夫不作谋身计，巧匠那能袖手看。月白风清雪堂梦，银波万顷卧龙寒。
九重天上别龙颜，万里江南衣锦还。圣主有怜双鬓白，老臣长抱寸心丹。短篷疏雨春听浪，瘦马轻寒晓度关。何处好寻幽隠地，长松流水白云闲。
翠壁丹崖倚碧穹，一壶天地画图中。青鸾有路三山远，玉洞无尘万虑空。虚室尚留丹灶冷，灵泉直与海波通。客游到此应忘返，始觉仙凡迥不同。
老来心事向谁论，每见移时话肺肝。黄甲同登今有几，白头相对古来难。死生转盼星辰坠，聚散酸心幕雨寒。病里不堪闻楚些，海山望断泪汍澜。
万里星槎海上旋，名山今喜得攀援。猿挥孙恪千年泪，月照维摩半夜禅。磴长荒苔人迹少，崖攒古树鹊巢悬。江流上溯曹溪水，时送钟声到寺前。
料理清明天气催，搀先几日柁船开。六朝事往余簪塔，百草春回上舞台。巢燕争迎华屋去，海潮犹傍故城来。主人两鬓千丝雪，更𣃁青冥出稚栽。
下驾官桥黄岘东，二十五里名新丰。慈竹色如芦苇白，石楠顶结樱朱红。纸灰养火冬将尽，趺坐看书暖渐融。且蓄春雷归地底，放令晴雪满山中。
清晨驱马出重𬮱，渐有狂花似小春。草市丰年声泄泄，官河霁色水粼粼。山林送老无予罪，物色愁人逐岁新。便拟移家去城郭，可无萸菊慰慈亲。
水绕朱门宿海槎，山沉海月上晨霞。鸟啼烟树雨初歇，钟度云楣日未斜。僧俯剑池看贝叶，人追寒食衮杨花。西子年侵丘谷换，女墙还有旧宫鸦。
勾吴霸业竟谁成，留得崇丘岁一登。玉雁已随黄壤尽，铁花空向碧潭凝。空中有塔掀铃语，台上无僧唤石应。踏尽苍苔春老去，但余落日与寒藤。
狐埋狐搰已无成，春去春来几度登。海涌名山真幻出，酒酣看剑已尘凝。鸥陂人远台空在，鶑谷声残鸟倦应。越绝兴亡俱一梦，为君同吊剡溪藤。
残年孤寂不堪言，时唤平头驾短辕。老气犹能作罴卧，壮怀谁复记鸿轩。櫂歌缥缈城西路，烟树参差埭北村。堪笑怪奇消未尽，夜来还梦属櫜鞬。
谁把科名误寘君，不教献纳近华勋。一麾暂远长安日，六月先清瘴海氛。马首喜无泷吏问，笔端应有鳄鱼文。明年胜日知无限，还记江东日暮云。
诸老纷纷去不留，之人也作翠微游。要看绿字封苍藓，须趁黄花插满头。秋水隔人犹有恨，春山得伴更何求。九华楼上新风月，不学诗人赋隠忧。
衡岳山头唤下来，高人不肯住蓬莱。先秋手得平分月，当暑身无半点埃。世事相逢休挂口，吾侪一见且衔杯。夜阑约立银河表，阊阖天门次第开。
梦断江湖绝寄声，不图犹见老成人。白头未觉相从晚，青眼何繇此会频。自古荆襄俱重镇，今公羊陆是前身。六千里地无非郢，宽著恩波浸远人。
异县飘零兴已阑，更来楼上说加餐。不知壮日消磨已，也似中年赋别难。酒尽沙头悲夜永，书来日脚是春残。人生涂辙嗟何限，好在分携恰岁寒。
岁暮寒风易中人，对床谁与话情真。平生知我无如子，此度相看又隔旬。世味惯看如嚼蜡，寒窗痴坐正痴尘。只今便拟高轩过，饮水毋嫌仲叔贫。
通宵奠玉乞移灾，阊阖天门午夜开。屏翳不随风伯住，雷车争逐阿香来。送神曲奏争加额，喜雨诗成巧夺胎。闻说阪田犹未插，更须精意斡天囘。
蚕筐无叶不成眠，眯眼黄沙障麦天。谁遣炉烟生湿雾，立翻江水沃桑田。雹飞邻壤同时事，春入民襦赖吏贤。欲把丰年占覆斗，寸心应向碧霄悬。
百万疲氓饥欲啼，阴灵一夕靡云旗。谷芒绿润沾天泽，梅子黄肥带雨时。薄宦经时谁举手，丰年重见且信眉。诸生未用歌华黍，得熟民贫未可知。
给事初为畿县令，姓名直彻阜陵前。后来佩尽名藩印，死去家无数顷田。留与道涂歌长者，未调鼎铉合长年。龚黄只取优称去，更有云台论百篇。
杏园张饮上晴湖，忆在团司识面初。二纪年光何忽忽，五更春梦已蘧蘧。彯缨曾识飞凫舄，折狱争驰荐鹗书。可惜佳城萦蔓草，只教绿水泛红蕖。
少年并马曲江游，曾到慈恩塔上头。过眼流光真露电，惊心宦海半沉浮。君今又隔重泉梦，世事嗟伤逝水流。独立东风数华发，不堪春草起离愁。
旧学虚蒙一字褒，暮年曾得拜江皋。丹砂雅意成前约，玩印连章避左曹。事业略曾随手见，死生应叹有身劳。只今蜕迹西林去，始得先生蚤退高。
天怜羁迹寄诸侯，付与危栏早得秋。相见便知悬榻意，阚亡时得挟书游。山容老去苍崖在，水潦痕存浅碧收。高我儒冠无用世，不应更蹑九华楼。
天怜羁迹寄诸侯，差近危栏付与秋。风物卷帘都在眼，湖山如画恰当头。征鸿已作随阳计，社燕能为几日留。赖有楚天凉夜月，二年相伴上谯楼。
泌水洋洋可乐饥，强寻囊粟止儿啼。自怜蠹简为儒误，也逐鸣笳到佛祠。文字不堪供吏役，姓名渐喜少人知。一廛未办归耕计，坐看槐堂绿荫移。
老去无成久索居，尚能林下听除书。百年门地推鸿绪，三月春江照隼旟。云路修程惊折轴，昔游风谊记囘车。绿阴春草佳城暮，无计亲陈野客蔬。
人称扁画更传诗，飞到青冥却自迟。今代人门能有几，伤心年寿遽如斯。百年乔木虬枝在，千里棠阴晓角悲。日暮佳城春草碧，生刍遥奠野人卮。
曩时威凤览辉初，独对丹霄耸万夫。千载阜陵嗟见晚，百年乔木有神扶。只将囊底安江左，不见天中运斗枢。圣主恩深臣命薄，悔今强敌尚逋诛。
淮水尘清小使归，坏梁俄叹哲人萎。江山收泪还风景，草木知名怖鼓旗。生惜勋庸专管葛，死余忠信压边陲。南州十月停砧杵，料得闻丧处处悲。
鞭鸾未暇相追逐，且向祇园止君宿。清谈待得月华生，窗户明明耿残烛。谁令泉石堕吾前，洗净人间丝与竹。风帆明发君不留，此乐只应吾所独。
碧鸡夜半声啁哳，唤起幽人步林樾。秋高风露著群木，无数寒花泣明月。松篁一径宛如画，石溜涓涓更清绝。山巅便好结茅庐，莫待他年鬓成雪。
漠漠轻云弄寒影，霏霏小雨生秋兴。黄槐开尽举子心，丹桂喜传仙籍信。竹斋双手缩袖间，坐看群儿鏖一战。春风跃马不为难，此去毋言日边远。
一冬都无五日寒，赤日杲杲后土干。水官丐归帝弗许，诘朝不雨吾戮汝。斯须便放大瓢倾，一洗万里尘埃清。不妨更作尺深雪，桑榆之功尚堪说。
北风吹雨夜正寒，北窗吟诗舌欲干。千辛万苦浪如许，饭颗山头谁著汝。何如一尊随意倾，酒酣不问浊与清。明朝纵有三尺雪，灞陵诗句无庸说。
十年作计须种木，一日不可使无竹。道人于此得三昧，绿雾中间著苍玉。拂云谁为名其居，我亦心同云卷舒。相期直觅飞霞佩，不用重拈种树书。
雾阁云窗天外安，悬知幽趣胜人间。帘栊夜月浮银海，桃李春风醉玉山。自笑红尘无暇日，浪凭清梦觅商颜。何如飞佩随君后，细看匡庐紫翠鬟。
生儿虽小莫怜渠，学问工夫在谨初。今日从师良不恶，他年闭户反成疏。双亲未老身无事，诸父能文家有书。好与汝兄俱努力，后生丛里试群居。
诗仙种菊未多时，因菊名亭早有诗。欲为寒花标晚节，故将新句寄东篱。平生未省翻三峡，高处那能赞一辞。便得从容侍公侧，回头已是十年迟。
人间多是梅开后，旋踵东篱事故常。那得红帘卷朱户，细看素质傲清霜。一生寄兴云山外，几度搔头江路傍。咫尺名园身未到，夜窗羞对返魂香。
炉火篝灯孰与同，此心吾欲付冥鸿。茅檐已作十旬雨，蕙帐不禁连夜风。一段清愁诗句里，十分寒事酒杯中。溪云未用安排雪，且听梅花试小红。
天花一夜泄春机，飞坠人间片片奇。有色有光欺柳絮，无声无臭点梅枝。纵横万舞风回处，表里双清月霁时。此景惟诗可摹写，却怜老去不工诗。